UMPS na sastanku inovacione zajednice sa ministrom za inovacije i tehnološki razvoj – Udruženje mladih privrednika Srbije\nUMPS na sastanku inovacione zajednice sa ministrom za inovacije i tehnološki razvoj\nMinistar zadužen za inovacije i razvoj u Vladi Republike Srbije, Nenad Popović, otvorio je stalni kanal komunikacije sa predstavnicima IT i inovacionog sektora kako bi zajedno kreirali mere protiv krize izazvane širenjem koronavirusa. Ministar Popović je naglasio da prepoznaje značaj IT sektora u ovoj krizi i ulogu koju će ovaj sektor imati u budućnosti našeg privrednog i društevnog razvoja.\nSastanku je prisustvovao i predsednik upravnog odbora UMPS-a, Ilija Dragišić. On je istakao da se veliki broj mladih preduzetnika nalazi pred velikim rizikom u kriznim uslovima i da je ovoj grupi potrebna posebna pažnja i podrška. Predložene su inicijative poput privremenih poreskih olakšica koje mogu pomoći mladim preduzetnicima da što normalnije posluju u ovim okolnostima.\nPredsednik upravnog odbora UMPS dodatno je obavestio učesnike sastanka o planiranim aktivnostima Udruženja kroz koje ćemo nastaviti da pružamo podršku mladim privrednicima.\nPozdravljamo inicijativu ministra Popovića da u rešavanje krize uključi predstavnike privatnog sektora i civilnog društva i ostajemo na raspolaganju svim mladim preduzetnicima i nevladinim organizacijama koje žele da sarađuju sa nama kako bismo pružili podršku srpskoj privredi u ovoj situaciji.\nVanredno poslovanje: 8 saveta kako da podržite domaće preduzetnike\nZa vreme trajanja vanrednog stanja, posebno je važno održati privredu živom i funkciona\nPraznično okupljanje članova UMPS-a. Gost networkinga bio je Nikola Obradović, serijski IT preduzetnik.\n“Being a human is too complicated, time to be a unicorn” Znate kako vas nekad razgovor\nOdržana Design Thinking radionica u Kragujevcu\nUdruženje mladih privrednika Srbije je 22. februara organizovalo prvu svoju aktivnost van


Srbija i Kosovo da pokažu volju - Kazaljka\nNaslovna/Novo/Politika/Srbija i Kosovo da pokažu volju\nSrbija i Kosovo da pokažu volju\nIzvjestilac za Zapadni Balkan u njemačkom parlamentu, Peter Bajer upozorio je da od sjutrašnjeg sastanka zavisi da li će EU perspektive Srbije i Kosova biti stavljene ad akta.\nOn je kazao da će evropske prespektive biti stavljene ad akta ukoliko na sjutrašnjem sastanku u Berlinu ne pokažu ozbiljnu volju za napretkom u procesu normalizacije.\n“Ovdje se ne radi o nekim konkretnim planovima sa postavljenim uslovima, nego o informativnoj i otvorenoj razmeni stavova oko regionalnih tema. Osim toga možemo da se nadamo da će Srbija i Kosovo susret da iskoriste konstruktivno i da će razgovarati o procesu normalizacije”, kazao je Bajer.\nOn je dodao da, ukoliko ne bude ozbiljne volje za napretkom, EU perspektive će za obje zemlje da budu stavljene ad akta.\nOn je rekao da očekuje da će sastanak u Berlinu biti koncentrisan na izvorni sadržaj i okvire dijaloga između Beograda i Prištine i dodao da je riječ o informativnom sastanku i razmjeni stavova, prenosi Dojče vele.\nNjemački zvaničnik je dodao da se o predloženoj razmjeni teritorija više toliko ne govori navodeći da bi pomjeranje granica po etničkim principima moglo da uzrokuje lančanu reakciju i zbog toga takav predlog treba da bude odbačen.\nNjemačka kancelarka Angela Merkel i francuski predsjednik Emanuel Makron organizuju sjutra u Berlinu sastanak sa zvaničnicima Zapadnog Balkana i Evropske komisije, na koji su pozvani predsjednici Srbije i Kosova, Aleksandar Vučić i Hašim Tači.\nĐukanović ide kod Merkelove\nKnežević osniva partiju da bi rušio Đukanovića\nKlima se vlast u Tutinu\nRSE: Evropski parlament pozvaće Srbiju da se uskladi\nMaja Gojković osudila pretnje smrću upućene predsedniku\nTužilaštvo naložilo ekshumaciju tijela Muamera Zukorlića\nPorodica Zukorlić: imamo osnovanu sumnju da je rahmetli Muamer Zukorlić otrovan\nVučić: Želimo da kupimo dronove iz Turske\nStefanović: nikog ne štiti partijska knjižica\nLjajić: Moramo pomoći privrednicima! Apelujem na zajedništvo.\nMustafić: Zbog politike kakvu vodimo očekujemo veću podršku i veći broj mandata


U toku realizacija pilot projekta „Subvencioniranje zamjene peći/kotlova na ugalj i ostala čvrsta goriva sa certificiranim pećima/kotlovima i toplotnim pumpama u domaćinstvima u KS“ | KANTON SARAJEVO\nSubmitted by Anonymous (not verified) on 30, Nov 2021\nRadi se o iznimno važnom projektu, obzirom da su brojna istraživanja pokazala da je jedan od glavnih uzročnika lošeg kvaliteta zraka u Kantonu Sarajevo, u zimskom periodu, emisija zagađujućih tvari iz kućnih ložišta na čvrsta goriva.\nOve jeseni, kroz navedeni projekt, završena je zamjena 60 peći na čvrsta goriva sa novim certificiranim pećima na pelet.\nPo okončanju grijne sezone nastavlja se implementacija aktivnosti na terenu.\nIz ovog resornog ministarstva napominju kako je prelazak na korištenje peći/kotlova na pelet subvencioniran iznosom do 70% od iznosa ukupnih troškova ili maksimalnim iznosom do 5.000 KM po korisniku, dok je prelazak na grijanje pomoću toplotnih pumpi subvencioniran iznosom do 40% od iznosa ukupnih troškova ili maksimalnim iznosom do 7.000 KM po korisniku.\nSredstva za implementaciju ovog projekta, u jednakom omjeru, a u ukupnoj vrijednosti od 2,9 miliona KM, obezbijedile su Vlada KS i Švedska.


Deichmann otkriva novu SenoritaxDeichmann kolekciju obuće za proleće/leto 2020 - WANNABE MAGAZINE\nDeichmann otkriva novu SenoritaxDeichmann kolekciju obuće za proleće/leto 2020\nDeichmann otkriva novu SenoritaxDeichmann kolekciju obuće za proleće/leto 2020, ali i novu pesmu zanosne brend ambasadorke.\nNakon uspešnog lansiranja prve zajedničke kolekcije, popularna pevačica Milica Pavlović nastavlja saradnju sa najvećim evropskim maloprodajnim lancem obuće Deichmann na kampanji za proleće/leto 2020. Kao specijalno iznenađenje za sve Senoritine fanove atraktivan kampanjski video spot prikazuje modele iz kolekcije u sasvim novom ritmu, uz premijerno predstavljanje muzike iz Miličine pesme, za koju se očekuje da će biti pravi letnji hit.\nReč je o numeri koju je Milica snimila za svoj četvrti studijski album, a koju će publika imati prilike da čuje u narednom periodu.\n“Veoma se radujem nastavku saradnje sa kompanijom Deichmann, zajedno drugu modnu sezonu zaredom kreiramo i predstavljamo trendove, nastojeći da inspirišemo dame širom zemlje. U modelima iz prethodne kolekcije za jesen/zimu igrali smo uz Sexy Senoritu, a proleće nam, kao i uvek, donosi novu i drugačiju energiju, pa ćemo ove sezone zaplesati uz moju novu Deichmann kolekciju i pesmu,” rekla je Milica i dodala: “Za mene cipele imaju dušu, one oslikavaju ono što žena jeste, a smatram da je najvažnije biti svoja, dosledna sebi i istrajna u svojim željama. Tako, mogu slobodno reći da moja nova kolekcija za Deichmann nosi osobine koje savršeno pristaju i meni, a verujem da će svaka žena moći da se pronađe u nekima od njih.”\nDeichmann i Milica obradovali su nas sa više od 60 različitih modela koje sadrži nova kolekcija za proleće/leto, naglašavajući nezaobilazne trendove koje ćemo voleti ove sezone. Za one energične, koje preferiraju ženstveni stil tu su atraktivne sandale u raznim jarkim, ali i neutralnim bojama i najrazličitijim varijantama – sa tankom, blok, visokom ili niskom petom. Patike su uvek dobar izbor za spontane i odvažne, a zahvaljujući njihovom upečatljivom dizajnu i detaljima poput šljokica i animal printa nosiće se svuda i uz sve kombinacije – od sportskih outfita do raskošnih haljinica. Za sve dame koje ne odustaju od vanvremenske klasike tu su i cipele na štiklu, u nežnim i upečatljivim metalik tonovima.\nKolekcija je sada dostupna u svim DEICHMANN prodavnicama u Srbiji. Takođe možete da je pogledate i na sajtu.


Održan četvrti karate turnir "Trofej Gornji Milanovac"\nČetvrti po redu karate turnir "Trofej Gornji Milanovac" održan je u sportskoj hali Breza uz učešće nešto manje od 250 sportista iz 30 klubova. Po prvi put na turniru nastupala i ekipa iz KK "Potoci" - Pljevlja, što je ovom, po opštoj oceni uspešno organizovanom turniru, dalo međunarodni karakter.\nReprezentacija Srbije okupiće se 18. jula u Beogradu, da bi 21. jula otišla put Kopaonika, na bazične pripreme, gde će ostati do 4. avgusta. Sa Kopaonika nacionalni tim ide u Čačak, gde će odigrati trening meč protiv domaćeg Borca, dok je sledeća provera 7. avgusta u Zrenjaninu protiv Finske, prenosi ozonpress.net.\nČetvrti karate turnir "Trofej Gornji Milanovac"\nČetvrti po redu karate turnir "Trofej Gornji Milanovac", u organizaciji Karate kluba "Do Kan", a pod pokroviteljstvom opštine Gornji Milanovac, biće održan sutra u sportskoj hali "Breza". Prema rečima organizatora očekuje se nastup oko 250 karatista iz 30-ak klubova iz Srbije.


Krajišnici savladali tešku godinu: Vlada USK-a bilježi suficit od 12 miliona KM\noslobodjenje.ba - 9 days ago\nTešku godinu provedenu u konstantnoj političkoj borbi za prevlast i uz migrantsku krizu Krajišnici su savladali bez posezanja za bankama i kreditimaJučer je održana 11. sjednica Vlade USK-a na kojoj su ministri podvukli crtu u dosadašnjem mandatu. Premijer Mustafa Ružnić ističe da je 2019. godina uspješna u odnosu na raniju i na rad prethodnog saziva Vlade. - Izmirili smo mnogo dugovanja iz ranijih godina, finansijski stabilizirali Kanton koji smo preuzeli sa minusom od cijelog godišnjeg budžeta. Ipak, otkako postoji Kanton, nisu bili bolji rezultati rada jedne vlade do ove naše, pohvalio se Ružnić. Rezultat je to odgovornog rada i velikog broja ušteda ravnomjerno poduzetih u svim ministarstvima, naglašeno je. - Pripremamo i budžet za 2020, a dobar rezultat koji smo ostvarili daje nam za pravo da od svih budžetskih korisnika zahtijevamo bolji rad i rezultate. Ostaje nam još da radimo na finansijskoj sanaciji, ali ćemo imati više prostora da u novoj godini više pomognemo borce i socijalne kategorije, trudnice i dječiji doplatak, kazao je Ružnić. Vlada nije uzela nijedan kredit, dok sada razmatraju uzimanje kredita i donošenje programa isplate pravosnažnih sudskih presuda koje su pojedinačno najveća stavka opterećenja budžeta. - Pozitivan finansijski rezultat ostvaren je u iznosu od 12.672.000 KM, ukupni prihodi su iznosili 212.695.000, a rashodi 200.022.000 maraka. Platili smo više od šest miliona maraka kredita koje je prethodna Vlada zapostavila, a od koje smo, prema finansijskim pokazateljima, radili šest puta bolje, naglasio je Vedran Prša, ministar finansija. Svi dosadašnji sazivi Vlade USK-a su ostvarivali deficit, osim prošlog koji je prikazao suficit, ali nauštrb nevraćenog kredita MMF-u i Univerzitetu u istom iznosu od 1,7 miliona KM. Ministar Prša potvrdio je da su premijerove ocjene tačne i da je Vlada ostvarila fantastičan rezultat.\nAgencije koje se bave zrakoplovstvom u BiH dobivaju 12,2 miliona KM više nego 2019. godine\nPREBOLIO SAM KORONAVIRUS: Priča jednog od prvih zaraženih: “Slavili smo Novu godinu kad me odjednom preplavila čudna toplina”\nPOD VELIKOM TRAUMOM: Zbog ubistva u Nedžarićima Vlada KS studentima obezbijedila psihoterapeuta\nBORENOVIĆ NAKON SKANDALA RASPALIO PO ŠEFU PREDSTAVNIŠTVA REPUBLIKE SRPSKE U RUSIJI: Vlada Republike Srpske da odmah smijeni Duška Perovića, u suprotnom…\nIndija se priprema za Trampa, na dočeku će biti oko 10 miliona ljudi


Ekonomija i napredne tehnologije – projekat Market Tech\nNiCAT klaster i Ekonomski fakultet u Nišu pokreću projekat Market Tech koji ima za cilj upoznati ljude iz ekonomske sfere sa hi tech svetom.\nNajbolji kadidati će biti pozvani na intervju, a onda će četiri izabrana studenta imati prilike da rade marketing intervenciju u četiri niške hi tech kompanije koje razvijaju svoje proizvode. Kompanije koje učestvuju u projektu su „NIRI Intelligent Computing" čija je oblast machine learning, zatim „HostingBuY", oblast rada hosting, „LOGIK poslovna rešenja" - poslovni softver i „IRVAS International" - e-learning platforma.\nUz pomoć iskusnog mentora iz sveta StartUp-ova Ivana Vesića i redovnog profesora Ekonomskog fakulteta prof. dr Bobana Stojanovića, kroz dvomesečni rad u kompanijama i samostalni rad od kuće, polaznici će upoznati svet visokih tehnologija, a zajednički će biti napravljen model koji će narednim generacijama omogućiti da ljudi iz ekonomije lakše nađu mesto u svetu naprednih tehnologija.\nProgram je finansijski podržala Kancelarija za lokalni ekonomski razvoj i projekte u okviru Programa lokalnog ekonomskog razvoja grada Niša za 2017.god – Unapređenje saradnje privrede i naučno obrazovnih institucija.


Odluka EU podelila Srbiju\nFondacija Centar za demokratiju, u saradnji sa Fridrih Ebert fondacijom, organizovala je debatu "Srbija i Evropska Unija posle 9. decembra", Beograd, 12. decembar 2011.\nOdlaganje pitanja kandidature Srbije za mart iduće godine dodatno je podelilo Srbiju - vladajuća koalicija insistira na daljem putu ka EU uprkos nepovoljnoj poruci iz Brisela, dok opozicija smatra da je ovo posednji trenutak da se zamrznu pregovori sa EU.\nEvropski put Srbije nije Osma sednica Saveza komunista Srbije na kojoj je potre-bno stalno izjašnjavanje i deferenciranje. Put koji smo izabrali je put koji nas tera na reforme i ne bi trebalo, svaki put kada se pojave izazovi na tom putu, ponovo izjašnjavati se o to me, poručila je direktorka Vladine Kancelarije za evropske integracije Milica Delević.\nNa današnjoj debati o Evropskoj uniji posle 9. decembra ona je ocenila da proces evropskih integracija nikada neće biti nastavljen ako se politika "i Kosovo i Evropa" shvati kao čekanje da se predomisle 22 zemlje EU koje su priznale Kosovo:\n"Ako politiku “i Kosovo, i Evropa”shvatamo kao borbu da zaštitimo Srbe na Kosovu, imovinu, kulturno-istorijske spomenike na Kosovu i onim što smatramo svojim legitimnim interesima na Kosovu, i da paralelno idemo putem evropskih integracija, onda ta politika nije isključiva."\nPredsednik Političkog saveta Demokratske stranke Dragoljub Mićunović je oce-nio da će problem statusa Kosova na kraju biti rešen međunarodnom konferencijom pod okriljem Saveta bezbednosti UN. Takođe, on je rekao da nakon odlaganja odluke o sta-tusu kandidata, Srbija ne može da odustane evropskih integracija i projekta moderne i demokratske države. Ne vidim ni jednu zemlju koja želi izolaciju na evropskom tlu, dodao je Mićunović:\n"Zbog toga je postojala i sintagma “i Evropa, i Kosovo”. Drugim rečima, da ne napustimo projekat EU, kao ključni reformski projekat društva. A da sa druge strane ne dođemo u situaciju da na to negativno reaguje većina stanovništva. Ta dilema je postojala i postoji i danas."\nSa druge strane, u DSS-u smatraju da se mora zaustaviti i zamrznuti proces evrop-skih integrtacija, ali to ne treba shvatiti kao okretanje glave od problema i guranje pro-blema pod tepih, istakao je funkcioner ove stranke Slobodan Samardžić:\n"Ovo treba zamrznuti zato što je pogubno za državu , zato što je to scenario koji je napravjen u Briselu, Vašingtonu i u Berlinu u poslednje vreme, i on nužno vodi nezavisnosti Kosova."\nPotpuno suprotan stav o ovome juče je zauzela Demokratska stranka na jučerašnjoj sednici Glavnog odbora, na kome je predsednik DS-a Boris Tadić ponovio stav da je budućnost Srbije isključivo u EU i da se jedino tu može rešiti pitanje Kosova.\nA, kako je upozorio potpredsednik Vlade Srbije u ostavci Božidar Đelić Srbiji ni u martu nije zagarantovano dodeljivanje statusa kandidata za članstvo u EU, jer kako je objasnio, ukoliko se i dalje bude insistiralo na tome da Srbija odstupi od Rezolucije 1244, teško će se u pregovorima Beograda i Prištine postići dogovor o regionalnom predstavljanju Kosova.


Češki turisti zainteresovani za odmor u Crnoj Gori | Share Montenegro\nHome Novosti Češki turisti zainteresovani za odmor u Crnoj Gori\nNow reading: Češki turisti zainteresovani za odmor u Crnoj Gori\nNacionalna turistička organizacija Crne Gore učestvovala je na 29. sajmu turizma “Holiday World” koji se održao u Pragu od 13. do 16. februara.\nNa zajedničkom štandu, u organizaciji Turističke organizacije Budve, predstavljena je ponuda Crne Gore za predstojeću sezonu.\nTokom sajma, predstavnici Crne Gore, održali su sastanke sa češkim turoperatorom “Travel Family”, u čijem vlasništvu su agencije: “Kovotourplus”, “Vitkovice tours”, “Viamare” i “VTT“. Turoperator “Travel Family” će ovog ljeta, u saradnji sa avio-kompanijom “Smart Wings”, organizovati čarter letove iz Praga, Brna i Ostrave svake subote, kao i zdravstvene boravke za djecu u saradnji sa crnogorskom avio-kompanijom “Montenegro airlines”.\nPredstavnici lokalnih turističkih organizacija Budve, Bara, Ulcinja i Cetinja, na sajmu su predstavili aktuelnu ponudu za predstojeću ljetnju turističku sezonu, program manifestacija, kulturne i zabavne sadržaje, te ponudu za aktivan odmor, uz degustaciju tradicionalnih crnogorskih proizvoda.\nTokom sajma na crnogorskom štandu je održana pres konferencija za češke medije i turoperatore iz oblasti turizma među kojima su bili predstavnici: „Blue Mauritius Gold“, „Nejmagazin“, „Internetove novinz spigl“, „Czech Travel Press“, „New Europe“, „e-Vsudybyl“, „Slovaci V Česke republike“ i drugi.\nPrema informacijama relevantnih turističkih medija, češki turisti se sve više okreću prirodi i aktivnom turizmu: pješačenju, biciklizmu i planinarenju. Istovremeno, pored mora i plaža, njihovo interesovanje je usmjereno ka sadržajima unutar nacionalnih parkova i vinskim turama.\nNa zajedničkom štandu, pored NTO CG i lokalnih turističkih organizacija Budve, Bara, Ulcinja i Cetinja, svoju ponudu predstavili su i predstavnici turističke privrede: hoteli „Villa Geba“ iz Budve kao i „Sato“ i „Korali“ iz Sutomora.\nSajam turizma “Holiday World” u Pragu ove godine je okupio preko 650 izlagača iz 40 zemalja svijeta kao i preko 50.000 posjetilaca.


Predstavljen vodič za saradnju poslovnog i civilnog sektora - Evropske integracije\nBeogradska otvorena škola predstavila je vodič za saradnju poslovnog i civilnog sektora, koji ima cilj da ohrabri što veći broj kompanija i organizacija civilnog društva da preduzmu aktivne korake i ostvare dugoročnu saradnju. Vodič pod imenom „Inicijative za održivu budućnost - inovativni pristupi za saradnju civilnog i poslovnog sektora” sadrži konkretne smernice i okvire u kojima partnerstvo ova dva sektora može biti ostvareno.\nGotovo 80 odsto projekata u saradnji poslovnog i civilnog sektora imaju filantropski karakter, te postoji prostor i potreba da se razvijaju programi iz drugih oblasti. Sfere koje su predstavnici ova dva naizgled nespojiva sektora prepoznali kao one koje su od zajedničkog interesa jesu: unapređenje okruženja za poslovanje mikro, malih i srednjih preduzeća, unapređenje zapošljivosti mladih i zaštita životne sredine.\n„Put do humanijeg društva je upravo kroz povezivanje i razmenu iskustava i ideja. Okrenuti smo korporativnim projektima i kroz njih saradnji sa civilnim društvom. Naš ultimativni cilj nije profitabilnost, već daleko važniji – dobrobit celokupnog društva“, rekla je Milena Mićanović, direktorka za komunikacije i odnose sa javnošću OTP banka Srbija na onlajn konferenciji organizovanoj povodom predstavljanja vodiča.\nPredstavnici civilnog i poslovnog sektora, i pored brojnih izazova, prepoznaju prilike kako bi zajedničkim snagama pružili podršku članovima zajednice u kojoj žive i rade. A u vreme pandemije koronavirusa, udruženo delovanje pokazalo se posebno neophodnim.\n„BOŠ, kao i mnogo puta do sada u svom višedecenijskom radu, pokreće inovativne, pionirske inicijative, što je upravo pružanje podrške sistematičnoj saradnji poslovnog i civilnog sektora. Procenili smo da je situacija u oba sektora zrela za poboljšanje i kvaliteta i obima saradnje, i da je sada pravi trenutak. Svi naši budući projekti imaće komponentu podrške partnerstvu civilnog i poslovnog sektora“, istakla je Milena Vujović, koordinatorka saradnje sa biznis sektorom u Beogradskoj otvorenoj školi.\nJedan od pionira uspešne saradnje sa poslovnim sektorom, Užički centar za prava deteta, prepoznaje važnost udruživanja sa korporativnom zajednicom, a sve radi višeg cilja – bezbednosti i zaštite dece od nasilja. Kroz podršku koju privatnim ustanovama pruža UCPD, svi zaposleni jednog kolektiva koji rade sa decom, mogu da saznaju šta su standardi za očuvanje bezbednosti dece i provere u kojoj meri ih ispunjavaju, objasnila je Jelena Žunić Cicvarić iz ove organizacije.\nBOŠ je kreirao vodič prativši dosadašnji trend razvoja međusektorske saradnje u Evropi i svetu i sa željom da podstakne i ojača ovakvu vrstu partnerstva te doprinese izgradnji boljeg društva, zasnovanog na znanju, odgovornosti i javnom interesu.\nVodič je dostupan na sledećem linku.


Cambridge International plan i program - International School\nInternational School radi prema nastavnom planu i programu za međunarodne ispite Cambridge univerziteta – srednji nivo 2 (Secondary 2) i napredni nivo (A-levels).\nCambridge International plan i program – Srednji nivo 2\nCambridge International plan i program za Year 10 i Year 11 podrazumeva da učenici biraju 7 obaveznih IGCSE predmeta od ponuđenih:\nNastavni plan i program za Cambridge IGCSE prilagođen je različitim nivoima znanja, potrebama i mogućnostima učenika, a posebno onima kojima engleski nije maternji jezik.\nIzuzev obaveznih predmeta, učenici takođe pohađaju časove Zdravlja i fizičkog vaspitanja, koji se organizuju u sali za fizičko ili izvan škole za aktivnosti kao što su plivanje, klizanje, pešačenje, planinarenje, itd. Učenici će takođe učiti kako da naprave plan ishrane i vode računa o svom zdravlju.\nCambridge International plan i program – Napredni nivo\nZa razliku od prethodnog nivoa, čiji je cilj bio da pruži sveobuhvatno i što šire obrazovanje, Year 12 i Year 13 su pravo vreme da se učenici opredele za oblast koja ih najviše interesuje i smer u kome će ići njihovo dalje školovanje. Zbog toga je Cambridge A-level program, koji je International School uvela za svoje učenike, pažljivo kreiran tako da oni steknu što konkretnija znanja iz te oblasti i tako se na najbolji način pripreme za usavršavanje po završetku školovanja.\nmatematika ili računarstvo i informatika\nInternational socials and humanities\nsociologija ili istorija\nEkonomija Biologija Sociologija\nHemija Psihologija Digitalni mediji\nFizika Računarstvo i informatika Istorija\n* psihologija se smatra i prirodnim i društvenim predmetom


Nećete vakcinu? Hrvatska uvodi nove mjere, smanjenje plate i još sankcija: Oglasio se Zoran Milanović! – Narodnjaci\nNećete vakcinu? Hrvatska uvodi nove mjere, smanjenje plate i još sankcija: Oglasio se Zoran Milanović!\nŠef Nacionalnog stožera Davor Božinović poručuje kako će se pobrinuti da se procijepljenost od 70 posto i dogodi. Bivši predsjednik i pravnik Ivo Josipović smatra da je zbog toga moguća dopuna zakona, a ne može zamisliti da bi se u demokratskom društvu nekog silom tjeralo da se cijepi nego smatra da se ta “prisila” može postići uvjetovanjem nekih prava, recimo da bez potvrde o cijepljenju nije moguće zaposlenje u javnoj službi ili slično. Novi.ba/24satahr\nDoktor operisao covid pozitivnu pacijenticu bez dijela zaštitne opreme da bi ženi spasio život: EVO ŠTA SE DESILO!


Gradonačelnik Cvetanović o broju obolelih, COVID bolnici, testiranjima i dešavanjima posle 20 časova - Dnevnik Juga\nPočetna / DRUŠTVO / Gradonačelnik Cvetanović o broju obolelih, COVID bolnici, testiranjima i dešavanjima posle 20 časova\nNa konferenciji za medije Gradskog štaba za vanredne situacije bilo je reči o epidemiološkoj situaciji u gradu i okrugu, stanju u COVID bolnici, testiranjima i dešavanjima u gradu posle 20 časova.\n-Od poslednje naše konferencije za medije održane 30. aprila 2020. godine do danas sa teritorije grada Leskovca poslato je na analizu 344 uzoraka, od čega je negativnih 328, a pozitivnih 16, na osnovu čega procenat pozitivnosti iznosi 4,65% i manji je nego na nivou celog okruga, gde iznosi 7,08%. Od ukupno testiranih na nivu okruga 607 lica, pozitinih je 43, Leskovac, 16, Vlasotince 13, Lebane 4, Bojnik 10. Epidemiološka situacija u Leskovcu, na osnovu podataka Zavoda za javno zdravlje, pokazuje da je trenutno u Leskovcu ima 221 obolelo lice. Broj obolelih zaposlenih u zdravstvenim ustanovama se povećao za 5 osoba – rekao je gradonačelnik Leskovca dr Goran Cvetanović.\nKada je reč o COVID bolnici u Leskovcu, na današnji dan ima 131 hospitalizovani pacijent. Sa teritorije grada Leskovca je 63 pacijenta. Stiglo je 113 rezultat, negativnih 25 i pozitivnih 88. Bilo je 8 prijema i 9 otpusta. Do sada je u leskovačkoj Kovid bolnici izlečeno i iz nje otpušeno 99 pacijenata, dok je 105 osoba otpušeno iz privremenih bolnica, što ukupno iznosi 204.\nGradonačelnik je pomenuo i kol centar i rekao da su volonteri primili 8634 poziva i na teren izašli 3146 puta.\nDr Aleksandra Nikolić, v.d. direktora Zavoda za javno zdravlje, je kazala da je od ovog broja 83 obolelih zdravstvenih radnika sa teritorije Jablaničkog okruga, te da procenat pozitivnosti pao na 23,1%. Epidemiološko ispitivanje, brza studija o kolektivnom imunitetu građana, počinje od danas. Medicinski fakultet u Beogradu i Institut Batut će dati jasne instrukcije o tome koje porodice će se testirati na nivou okruga, a ukupno na nivou Srbije će ih biti 7000.\nDr Časlav Nedeljković, zamenik direktora Doma zdravlja Leskovac je rekao da su 2 medicinske sestre, 2 lekara i jedan pomoćni radnik ove ustanove oboleli od Kovida, i najverovatnije su se zarazili u porodici. Jedan od njih je radio u Kovid ambulanti koja je danas dezinfikovana a zaraženi su odmah izolovani.\nGradonačelnik Cvetanović je odgovarajući na pitanje novinara o dešavanjima nakon 20 časova u Srbiji, odgovorio da je najvažnije što se događa aplauz zdravstvenim radnicima.\n„Svako ima pravo da izražava mišljenje na svoj način. Ali, kada u vreme heroja, u vreme kada se oni bore za živote drugih, neko njima deli aplauze, a neko drugi lupa u šerpe, onda u najmanju ruku morate da pokažete i svoj stav prema tim ljudima. Na svaku akciju mora da postoji neka reakcija”, naglasio je Cvetanović.\nKomentarišući natpise u medijima da je Leskovac izbio na treće mesto po broju obolelih gradonačelnik je rekao da je Leskovac peti grad po veličini u Srbiji, da ima puno ljudi koji došli iz inostranstva i da jug karakterišu srdačnost i navike koje nažalost nisu pogodne trenutnoj situaciji.\nGradonačelnik je pomenuo i svog prijatelja Nebojšu Milčića iz Vlasotinca koji je juče preminuo a 20 dana se lečio od virusa korona. On je bio težak bubrežni pacijent, dan pre nego što je preminuo test je bio negativan, što znači da se zvanično izlečio od Kovida ali njegov organizam nije uspeo da izdrži posledice te teške borbe. Ovom prilikom on je izrazio svoje duboko žaljenje zbog gubitka prijatelja i istakao da iskreno saoseća sa njegovom porodicom.\nTagoviepidemiološka situacija gradski štab korona virus Leskovac\nPrethodni Gradski štab za vanredne situacije: vrtići počinju da rade 11. maja, gradski i prigradski prevoz uz primenu mera zaštite\nSledeći Broj pregleda u COVID ambulanti u Vlasotincu poslednjih pet dana ispod 20


Koalicione snage ubile 25 ekstremista - Klix.ba\nKoalicione snage ubile 25 ekstremista\n1.11.2008. u 11:43\nMeđunarodne koalicije snage u Afganistanu ubile su 25 ekstremista u nekoliko odvojenih racija koje su pokrenute kako bi uhvatile al- Qaidinog komandanta i talibanskih pobunjenika na istoku zemlje, saopćila je u subotu američka vojska.\n"Vjeruje se da je lider al-Qaide u kontaktu s drugim ekstremistima u regionu", navodi se u saopćenju mada nije navedeno o kojom se osumnjičenom teroristi radi.\nNa istoku Afganistana u provinciji Kunar ubijeno je sedam ekstremista među njima i jedna žena borac, ali nije navedeno da li je među ubijenima i traženi lider al-Qaide.\nLokalni seljaci i jedan provincijski zvaničnik demantovali su, međutim, saopćenje američke vojske i rekli su da su u petak navečer tokom racije međunarodnih koalicionih snaga ubijeni afganistanski civili pripadnici jedne porodice.\nU drugim racijama, čija je meta bila grupa komandanta ekstremista Džalalidina Hakvanija u jugoistočnoj provinciji Kost ubijeno najmanje 18 ekstremista, javio je Reuters.\nAmerikanci nisu naveli da li je bilo žrtava u redovima međunarodnih koalicionih snaga mada je u odvojenom saopćenju navedeno da je jedan njihov pripadnik ubijen na istoku Afganistana.\nReuters navodi da talibani nisu dostupni za komentar subotnjeg saopćenja američke vojske.


Ragmi Mustafa (PDD) predsednik Nacionalnog saveta Albanaca - Minority News\nRagmi Mustafa, nosilac liste Partije za demokratsko delovanje (PDD) na izborima za Nacionalni savet Albanaca i šef odborničke grupe te stranke u Skupštini opštine Bujanovac, novi je predsednik Nacionalnog saveta Albanaca.\nMustafa je rekao da je Nacionalni savet Albanaca uputio pismo vladama Albanije i Kosova u kome traže zajedničku sednicu.\nMustafa je na svom fejsbuk profilu napisao da će novo rukovodstvo Nacionalnog saveta Albanaca raditi na produbljivanju komunikacije i saradnje sa vladama Albanije i Kosova, pozivajući se na modele „koordinacije i saradnje mađarskog i hrvatskog Nacionalnog saveta sa vladama u Budimpešti i Zagrebu.\nOni su dobar primer koji nam mogu poslužiti u budućnosti”, navodi Mustafa.\nVerifikovanjem mandata izabranim članovima u Bujanovcu je formiran Nacionalni savet u novom sazivu.\nVećinu članova, šest, ima PDD koji, zajedno sa dva člana iz Demokratske partije Albanaca (DPA).\nSvoje predstavnike u Nacionalnoim savetu imaju i Alternativa za promene predsednika opštine Preševo Šćiprima Arifija, Demokratska partija Nagipa Arifija i Pokret za reforme predsednika skupštine opštine Preševo Samija Salihu.\nOznake:\tNacionalni savet albanske nacionalne manjine, Ragmi Mustafa


Nova stranka: SNS nije politička partija | Autonomija\nNova stranka: SNS nije politička partija\nSlučaj iz Subotice je unutrašnji sukob u organizaciji očigledno moćnijoj od države\nPotpredsednik Nove stranke Milenko Vujić izjavio je danas da je visoki funkcioner Srpske napredne stranke (SNS) i gradonačelnik Subotice Bogdan Laban pokazao da SNS nije politička partija već udruženje ljudi istog kodeksa vezanih ličnim interesima.\nLaban je juče rekao da je pretio Vladimiru Polovini da će mu „iščupati grkljan“, ali je demantovao optužbe da ga je šamarao i izvinio se zbog „neprimerenog“ rečnika koji je koristio. Laban i Polovina sastali su se u subotu u jednom subotičkom hotelu, navodno zbog plakata izlepljenih po Subotici na kojima je pisalo „Bogdane, bog je ljut“.\nVujić je rekao da se iz tog „obračuna članova udruženja koje sebe naziva strankom“ moglo saznati i da se u „njegovom okviru optužuje, sudi i kažnjava, budući da žrtva sukoba u jednom trenutku izjavljuje da nije išao u Tužilaštvo jer mu je stranka bitnija“.\nOn je dodao da je Srbija zgrožena onim što je čula, ali i saopštenjem SNS-a da je sve posledica toga što je neko nekog terao da krade, upitavši ko može da na krađu tera gradonačelnika petog po veličini grada u državi u kojoj je sva vlast u rukama jednog čoveka i jedne interesne grupe.\n„Ovo je unutrašnji sukob u organizaciji očigledno moćnijoj od države, i ako se ovo dešava članu te organizacije, šta mogu očekivati građani koji to nisu i drugačije misle? U civilizovanom društvu smena se podrazumeva, a u zemlji u kojoj ima vladavine prava Tužilaštvo mora da reaguje i poštuje Krivični zakonik po kojom je pretnja smrću krivično delo“, kazao je Vujić.


Marić: "Nadam se da je vreme za prvu pobedu" - Sportske.net\nMarić: "Nadam se da je vreme za prvu pobedu"\nStrateg Novog Pazara veruje da će njegov tim u poslednjem kolu regularnog dela prvenstva upisati tri boda i tako osigurati 12. mesto koje garantuje meč više na domaćem terenu u plej-autu.\nDerbi definitivno na "Marakani", poznati i svi učesnici plej-ofa!Čukarički produbio krizu Novog PazaraMarić ne klone duhom: "Možda na Brdu prekinemo negativan niz"Živković: "Pobeda nad Voždovcem za lakši put do opstanka"Lovci na rekorde stižu na "Karađorđe" (18.00)\nTrener Novog Pazara Zoran Marić izjavio je da veruje da će njegovi fudbaleri savladati Radnik i tako upisati prvu pobedu u prolećnom delu prvenstva.\n"Ta pobeda mogla je da se dogodi i mnogo ranije, ali nažalost nije je bilo. Zaista se nadam da ćemo uspeti da je ostvarimo protiv tima iz Surdulice, pred našom publikom", rekao je Marić.\nNovi Pazar će u nedelju od 16.00 dočekati Radnik u utakmici 30. kola Superlige Srbije. Domaći tim je na 13. mestu u Superligi sa 28 bodova, dok je ekipa iz Surdulice na osmoj poziciji i ima deset bodova više.\n"U ovom momentu, to je najvažniji meč za nas. Nismo u situaciji da pretimo, ali dešavanja u prethodnom periodu dovela su do situacije da su nam tri boda neophodna. Daćemo sve od sebe", kazao je Marić.\nTrener Pazaraca neće računati na Nemanju Vidića, koji je isključen na gostovanju Čukaričkom u prošlom kolu, a na istoj utakmici povredio se Dušan Pantelić.\n"Osim Pantelića i Vidića, ostali su u kombinciji za sastav", najavio je Marić.\nNovi Pazar bi u slučaju trijumfa osigurao 12. mesto uoči podele lige na dve grupe od po osam timova, što bi tom klubu u predstojećem plej-autu obezbedilo utakmicu više na domaćem terenu.


Curić (BNV): Poziv na zajedničko delovanje bošnjačkih stranaka - Politika - Dnevni list Danas\nPočetna » Politika » Curić (BNV): Poziv na zajedničko delovanje bošnjačkih stranaka\nPredsednica Bošnjačkog nacionalnog veća (BNV) Jasmina Curić uputila je poziv bošnjačkim strankama za razgovore, na kojima će biti razmotreni načini udruživanja izbornih rezultata i zajedničko delovanje bošnjačkih stranaka radi postizanja ciljeva od opšteg značaja za sve građane Sandžaka.\nSastanci su zakazani za četvrtak u prostorijama Glavnog ureda Veća u Novom Pazaru, a pozivi su upućeni Stranci pravde i pomirenja, SDA Sandžaka, Sandžačkoj demokratskoj partiji i Demokratskoj partiji Sandžaka iz Prijepolja, navodi se u saopštenju BNV.\nOva stranka je prošlog meseca uputila dopis bošnjačkim partijama u Sandžaku da se na osnovu ostvarenih izbornih rezultata udruže i formiraju zajednički bošnjački blok, da obrazuju bošnjački poslanički klub u Skupštini Srbije kao i stabilne bošnjačke skupštinske većine u sandžačkim gradovima i opštinama.\nbošnjačke strankeJasmina CurićSandžakNovi Pazar\nJedno reagovanje na “Curić (BNV): Poziv na zajedničko delovanje bošnjačkih stranaka”\n05. avgusta 2020. u 21.20\nDa li u tom „Sandžaku“ postoje i neke stranke koje nisu bošnjačke?! Da li bi se njihov poziv, sličan ovom koji upućuje gospodja Cujrić, na jedinstvo i udruživanje, „radi postizanja ciljeva od opšteg interesa za sve gradjane Sandžaka“, tumačilo kao poziv velilkosrpskih hegemonista, koji pokušavaju da ugroze prava bošnjačke manjine?! Poštujem ovu gospodju ali, meni sve ovo liči na na poziv za okupljanje onih koji pripadaju istom čoporu.


CEFL Online: Vukovi sigurni u Ljubljani, sa prvog mesta u plej-of\nBeogradski Vukovi slavili su sa 15:28 u Ljubljani protiv ekipe Silverhouksa i tako u pretposlednjem, petom kolu regionalne Centralno-evropske lige američkog fudbala obezbedili prvu poziciju pred plej-of.\nSa tri tačdauna "čopor sa Ade" predvodio je Amerikanac Entoni Stabs, koji je blistao na univerzitetu Kanzas kao igrač odbrane, ali se ovoga puta našao u svojoj omiljenoj ulozi trkača pošto je zvezda Vukova Brendon Mekdauel propustio ovaj nastup zbog povrede. Stabs je najpre poentirao u prvoj četvrtini, a nakon tačdauna "dugog" tri jarde uspešno je izveo i konverziju za dva poena, a zatim se na poluvreme otišlo rezultatom 8:0 jer je Rok Štamcar na sličan način postigao tačdaun trčanjem, da bi najbolji igrač Silverhouksa Džordan Kapitanio "istrčao" za dodatna dva poena.\nIpak, Stabsova trčanja bila su prevelik zalogaj za Ljubljanu u nastavku meča: najpre je trkom od preko 60, a onda i od 40-ak jardi omogućio Vukovima da povedu sa 8:22 uz dva dobro izvedena ekstra-poena ofanzivnog linijaša Branka Mutića koji je odmenio standardnog kikera Milana Matovića. Iako je gostima nedostajalo nekoliko važnih igrača, poput Todorovića i Ristića u odbrani, oni nisu dozvolili nikakvo iznenađenje, iako je Kapitanio smanjio rezultat na 15:22 u drajvu u kome su Vukovi sebi dozvolili luksuz da naprave tri kazne.\nKada je do tada solidnog Andreja Tasića, koji je imao dve veće greške kada mu je Rok Sedaj u prvoj i drugoj četvrtini presekao dodavanja, odmenio Brendon Mekdauel - gosti su konačno postigli poene "kroz vazduh". Mario Lugonja se sjajno snašao posle dodavanja dugog 30-ak jardi, čime je već pred kraj treće deonice postavljen konačni rezultat.\nKako ekipa iz Novog Sada iz tehničkih razloga nije otputovala u Budimpeštu, tamošnji Vukovi su preuzeli drugu poziciju sa učinkom 3-2. Upravo će oni i Silverhouksi (2-3) u poslednjem kolu odlučivati ko će biti domaćin njihovog polufinalnog duela, a istog vikenda sastaće se Vukovi i Vojvode u meču koji će ujedno biti i finale srpske Superlige u američkom fudbalu.\nCentralno-evropska liga u američkom fudbalu\nLjubljana Silverhouks - Vukovi Beograd 15:28 (0:8, 8:0, 7:20, 0:0)\nVukovi Budimpešta - Vojvode Novi Sad (otkazano, 35:0)\nTabela: Vukovi Beograd 5-0, Vukovi Budimpešta 3-2, Ljubljana Silverhouks 2-3, Vojvode Novi Sad 0-5


Home Vijesti Politika IFIMES analizira stanje u BiH i Crnoj Gori: Ko su destabilizirajući faktori!\nMeđunarodni institut za bliskoistočne i balkanske studije (IFIMES) iz Ljubljane, Slovenija, redovno analizira događanja na Bliskom istoku i Balkanu. IFIMES je povodom aktualnih događanja u Bosni i Hercegovini odnosno u entitetu Republika Srpska …\n… i Crnoj Gori, pripremio analizu aktualne političke situacije. Iz opsežne analize „Bosna i Hercegovina – Crna Gora 2020:Dodik i Đukanović destabilizirajući faktor na Balkanu i Evropi?“ izdvajamo najvažnije i najzanimljivije dijelove.\nBosna i Hercegovina – Crna Gora 2020:\nPrevious articleEvropska komisija predlaže 750 milijardi eura za oporavak od pandemije\nNext articleŠvedska očekuje pad BDP-a od 7 posto


Lučke usluge u akvatorijumu obavlja "Ocean Montenegro" u svojstvu koncesionara od 2010. godine, a koncesija je dodeljena na 30 godina.\n"Imajući u vidu da je u proteklom periodu povećan broj brodova odnosno pretovara tereta, uvođenjem novih koncesionara omogućiće se još veći nivo pružanja kvalitetnih, specijalizovanih i integrisanih usluga svim korisnicima", saopštila je Vlada Crne Gore nakon jučerašnje sednice na kojoj je donela odluku o izmeni ugovora o koncesiji.\nDodelom koncesije za lučke usluge, saglasno svim domaćim i međunarodnim propisima i standardima, doprinosi se povećanju sigurnosti, bezbednosti i kvalitetu usluga u ovoj oblasti, ocenili su.\nU usvojenom dokumentu se podseća da je koncesioni akt bio na javnoj raspravi i da je stiglo dosta primedbi i predloga. Nakon analize sugestija i sagledavanja benefita za državu i zapošljavanje, Vlada je, kako se dodaje, odlučila da dodeli još koncesija za pružanje lučke usluge.\nU predlogu izmena ugovora o koncesiji se navodi da ukoliko je godišnji prihod društva do dva miliona evra, godišnja varijabilna naknada je 1,5 odsto tog prihoda. Ukoliko je iznad dva miliona, godišnja varijabilna naknada je jedan odsto godišnjeg prihoda.


Konfuzija u Grčkoj\nLider grčke radikalne levičarske stranke, Siriza, Aleksis Cipras, pokušava da formira vladu posle izbora održanih u nedelju, 8. maj 2012.\nLider grčke radikalne levičarske stranke, Siriza, Aleksis Cipras, kome je poveren mandat da formira novu vladu, apelovao je na odbacivanje svih mera štednje zavedenih u skladu sa medjunarodnim sporazumima o finansijskoj pomoći.\nCipras je danas pozvao lidere dve vodeće grčke stranke da promene stav o smanjenju vladinih izdataka što je bio preduslov za zajam u vrednosti od više milijardi dolara sa ciljem da se spreči bankrotstvo Grčke. On je rekao da je grčki narod odbacio mere štednje na nedeljnim izborima.\nStranka Siriza je osvojila 52 od 300 mesta u parlamentu na glasanju u nedelju iza konzervativne stranke Nova demokratija. Njen lider Antonis Samaras je stoga prvi dobio mandat da formira novu vladu, ali je juče odustao pošto nije bio dobio pristanak drugih stranačkih lidera. Grčki predsednik Karolos Papuljas je Ciprasu dao tri dana da formira vladajuću koaliciju.\nEvropski lideri u međuvremenu vrše pritisak na Grčku da poštuje preduslove date Atini u zamenu za paket pomoći u vrednosti od preko 300 milijardi dolara. Taj sporazum zaključen je u februaru sa Evropskom unijom, Medjunarodnim monetarnim fondom i Evropskom centralnom bankom kako bi Grčka mogla da se oporavi 2015.


PSG: Srpska lista odgovorna za prebijanje Nikole Rašića - NOVA portal\nPolitika Autor:Beta 23. Feb. 202111:10\n“To što niko lično iz Srpske liste, filijale SNS na Kosovu sa podrškom vlade u Beogradu i predsednika Aleksandra Vučića, nije lično pretukao, ili povukao oroz, ne umanjuje njihovu odgovornost, nakon što su sve svoje političke protivnike nazvali izdajnicima, plaćenicima Albanaca, ljudima koji razbijaju jedinstvo Srba. Na kraju se uvek nađe neko ko će zadojen mržnjom, to učiniti umesto njih”, naveo je PSG u saopštenju.\n“Ovakve fašističke metode moraju odmah da prestanu i budu osuđene od svih političkih činilaca, kako bi se među Srbe vratio mir. Podsećamo na reči Olivera Ivanovića, koji je prošao kroz istu takvu kampanju i na kraju bio ubijen, koji je govorio da se Srbi na Kosovu danas više plaše Srba i Srpske liste nego Albanaca”, dodaje PSG.\nNenad RašićNikola RašićPSGSrpska lista


Šetnja za Zorana u Beogradu 2013. | Kruševac Info\nU organizaciji Demokratske stranke i Liberalno-demokratske partije, uz prisustvo nekoliko desetina hiljada ljudi iz svih krajeva naše zemlje, u Beogradu je organizovana „Šetnja za Zorana“, kojom je obeležena desetogodišnjica atentata na premijera Srbije, dr Zorana Đinđića\nNekoliko desetina hiljada ljudi okupilo se u Beogradu na desetogodišnjicu smrti dr Zorana Đinđića. Skoro kilometarska kolona, na čelu sa vrhom Demokratske stranke i LDP-a, šetala je od Terazija do groba pokojnog premijera na aleji velikana, a lideri opozicionih stranaka, gradonačelnik Beograda Dragan Đilas, Bojan Pajtić i Čedomir Jovanović položili su venac ispred Vlade Srbije, na mestu pogibije Đinđića.\n– Drago mi je što smo danas u ovome zajedno mi iz DS i LDP i ostalih stranaka koje dele njegove vrednosti. Mislim da nas je naučio šta znače reči nada i verovanje, da je verovao u to što radi i svaki put kada je pao, imao je snage da ustane. Đinđić je verovao u ono u šta mnogi tada nisu, a to je da Srbiju neće doveka voditi Slobodan Milošević. Upravo zahvaljujući toj njegovoj energiji, taj režim je promenjen – poručio je Đilas.\nDogađaju su prisustvovali i članovi kruševačkog DS-a, LDP-a i Pokreta za promene. Lider te stranke, doktor Branislav Katančević, koji je sve vreme bio na čelu kolone u društvu Dragana Đilasa i Bojana Pajtića i predsednik Skupštine Grada Kruševca, Dejan Srdić, saglasni su u oceni da je nakon ubistva Zorana Đinđića Srbija izgubila korak za Evropom.\nDan sećanja na tragično preminulog premijera završen je svečanom akademijom Demokrastke stranke nazvanom „Dr Zoran Đinđić živi“, u prepunom Sava centru, gde je emitovan dokumentarni film o životu i radu Đinđića, a njegove najupečatljivije citate govorio je glumac Vojislav Brajović.\n« Cene iz meseca u mesec sve veće\nRadnici 14. oktobra traže prvo plate pa da isplate dug za struju »


On je rekao da je statua, poznata kao Lav boginje Al-Lat, bila od neprocenljive vrednosti i da je najverovatnije uništena prošle nedelje. "Pripadnici IS su u subotu uništili Lava boginje Al-Lat, jedinstvene statue visoke tri metra i teške 15 tona. To je najozbiljnije krivično delo koje su počinili protiv istorijske baštine Palmire", istakao je Abdelkarim. Statuu, isklesanu od krečnjaka u 1. veku, otkrio je 1977. godine poljski tim arheologa na mestu hrama preislamske arapske boginje Al-Lat. Upad pripadnika IS u Palmiru 21. maja, podstakao je zabrinutost međunarodne zajednice za sudbinu brojnih antikviteta u ovom gradu koji se nalazi na listi zaštićene kulturne baštine Uneska.\nDosad su najpoznatije kulturne vrednosti grada ostale netaknute, mada postoje izveštaji da ih je IS minirala i da je samo pitanje vremena kada će ih dići u vazduh.


SAMO OŠTRO: Zrenjaninci traže robiju i za džepnu krađu! - Zrenjaninski\nZRENJANIN – Fondacija „Centar za demokratiju“ organizovala je danas uličnu akciju u centru Zrenjanina, kao deo kampanje „Podržite vanzavodske sankcije u vašoj sredini“. Akcija je održana u Ulici kralja Aleksandra I Karađorđevića.\nCentar za demokratiju nizom aktivnosti promoviše primenu alternativnih krivičnih sankcija i mera restorativne pravde. Građani Zrenjanina mogli su na licu mesta da se informišu o tome šta su pomenute sankcije i mere, koliko njihova primena može da unapredi lokalnu zajednicu, popričaju sa aktivistima Fondacije i dobiju sve potrebne informacije.\nUjedno su predstavljeni rezultati istraživanja koje je od novembra 2014. do januara 2015. godine sprovelo Viktimološko društvo Srbije u Zrenjaninu, Leskovcu, Beogradu, Kragujevcu, Nišu, Požarevcu i Novom Sadu.\nIstraživanje, inače, pokazuje da građani Zrenjanina više od stanovnika ostalih gradova znaju šta su alternativne krivične sankcije (čak 90 odsto ispitanih), ali i dalje prednjače u zahtevima za kaznu zatvora, čak i u slučajevima kao što su džepna krađa ili provala u stan sa namerom krađe!\nIspitanici iz Zrenjanina se najviše zalažu za uslovnu osudu u slučaju krađe robe iz prodavnice u vrednosti od 3.000 dinara. Takođe, više od polovine anketiranih iz svih gradova u slučaju fizičkog nasilja u porodici smatra da je adekvatna mera – kazna zatvora.\n„Većina ispitanika smatra da je za nasilničko ponašanje maloletnika od 14 do 16 godina najprimerenije izreći obavljanje rada u korist društvene zajednice, dok su žene spremnije nego muškarci da predlože posredovanje između žrtve i počinioca u slučaju imovinskih delikata“, kažu u „Centru za demokratiju“.\nTagoviFondacija "Centar za demokratiju" NIS Novi sad Zrenjanin\n19/06/2015 у 16:51\npostavljam samo jedno pitanje ako moze :dali elektrovojvodina sme da iskljuci struju bez opomene..dajem primer koliko naplacuju kada iskljuce neplacenu struju od 5000 dinara koliko je samo ukljucenje samo uklucene plus dug iznese 12000 dinara a iskljucili su prodavnicu koja prima proizvode koji ce se pokvariti ako nestane struja..bio sam prisutan danas kada su bez opomene iskljucili prodavnicu koja prima robu koja je kvarljiva ako nestane struja, mi posle dolazimo i kupujemo tu robu..moje licno misljenje mislim da je ipak trebalo prvo opomena da dodje pa ako se neuplati da se iskljuci. ja upucujem mojim zrenjanincima ovo kao opomenu da vide kako ce proci ako i 3000 neplate dug..mislim licno moje misljenje da je ovo zvanicni lopovluk od gradjana. vooleo bi da cujem odgovor na ovo\nOPASNICA: Srušila biciklistu u ataru!


izvor: evn foto: 29.09.2017\nPosle završetka lokalnih izbora u Makedoniji (15. i 29. oktobra) prema najavama zvaničnika, očekuje se intenziviranje diplomatskih aktivnosti Skoplja i Atine u nastojanju za usaglašavanje stavova i približavanja konačnom rešenju oduženog spora o službenom imenu ove države.\nTakve najave potvrdio je šef grčke diplomatije Nikos Kocijas u razgovoru za nacionalnu televiziju ERT, ukazivanjem da – treba sačekati izborne rezultate u oktobru. Treba sačekati, kako je precizirao, „da se vidi da li će Vlada u Skoplju učvrstiti svoje pozicije, da možemo da uđemo u ozbiljnije pregovore za rešavanje pitanja imena“.\nIza problema o imenu, kako je ocenio, „krije se i problem sa iredentizmom kod severnog suseda – nadam se i verujem da će sa njihove strane biti preduzete mere za ograničenje iredentizma.\nKocijas je ukazao da je o tom problemu u Njujorku razgovarao sa njegovim resornim kolegom, ministrom spoljnih poslova Vlade u Skoplju Nikolom Dimitrovom, kojeg ocenjuje kao „izuzetno interesantnu ličnost“.\n– Dogovorili smo se da u novembru formiramo zajedničku komisiju, koja bi u roku od četiri mesecaci trebalo da završi svoj posao – odstranjivanje iredentizma iz udžbenika i geografskih karti u njima. To je vrlo važan korak, a slede i drugi o kojima smo već razgovarali, preneta je izjava Kocijasa.\nUkazujući na odredbe Privremenog sporazuma između dveju susednih država, iz 1995. Kocijas je rekao da je rešavanje pomenutih uslova za konačno dogovorno utvrđivanje imena neophodno i zbog evrointegracija suseda.\n– Naša susedna, i naglašavam prijateljska zemlja, jer naši narodi imaju vrlo prijateljske odnose, ne može da se prikluči međunarodnim organizacijama kao što su NATO i EU, bez rešenja pitanja o imenu, što je predviđeno i Privremenim sporazumom. Nedostatak Privremenog sporazuma bio je u tome što je predviđao brzo rešenje spora o imenu čime bi se mogućilo priključivanje susedne zemlje međunarodnim organizacijama. No, nije bilo predviđeno koje mere treba da budu preduzete ako se ne nađe rešenje. Zapravo, proteklih decenija nismo imali suštinske pregovore, rekao je Kocijas.\nTokom maratonskih jalovih pregovora između predstavnika Skoplja i Atine, za rešavanje spora o imenu, pod medijatorstvom specijalnog izaslanika UN, američkog ambasadora Metjua Nimica, „nuđen“ je čitav spisak kompromisnih, a s jedne, ili druge strane, neprihvatljivih imena – „Severna Makedonija“, „Gornja Makedonija, „Republika Makedonija – Skoplje“...\n„VARDARSKA MAKEDONIJA“ (NI)JE PREDLOG\nU grčkim medijima je objavljeno da je Atina za rešavanje problema o imenu medijatoru Metju Nimicu, navodno ponudila ime – „Vardarska Makedonija“.\nNikos Kocijas je u razgovoru za ERT izjavio da zvanično Atina nije davala nikakve predloge. Objavljene verzije o imenu, smatra – slobodnim novinarskim tumačenjima.


Šta treba da znaju menadžeri o finansijama? – UFDS\nRedovni profesor na Univerzitetu Singidunum u Beogradu\nŠta treba da znaju menadžeri o finansijama?\nPosao menadžera u savremenim uslovima postaje sve zahtevniji, u smislu obezbeđenja dugoročnog profitabilnog poslovanja kompanije i obavljanja aktivnosti u skladu sa zakonskim propisima i zahtevima zainteresovanih lica, pre svega vlasnika kapitala i klijenata društva. Prema tome, menadžeri imaju bolje performanse kada razumeju kako se meri finansijski uspeh i kako oni mogu da utiču na poslovni rezultat privrednog društva. To podrazumeva da menadžeri razumeju šta brojevi u finansijskim izveštajima (bilans stanja, bilans uspeha i izveštaj o tokovima gotovine) znače; šta su osnove finansijskog merenja; kako se kvantifikuju poslovni elementi i procesi koji ne mogu uvek da se izraze u novcu; kako se koriste informacije iz finansijskih izveštaja za dalju analizu i donošenje odluka (kao na primer: šta menjati u radu; koje proizvode/usluge prodavati; koje proizvode/usluge isključiti iz asortimana; kako ostvariti efekat unakrsne prodaje proizvoda/usluga; sa kojim kupcima promeniti/prestati saradnju; sa kojim dobavljačima promeniti uslove plaćanja i drugo).\nSuština finansijske pismenosti je da menadžeri sami kritički mogu da procene kako je stvarno stanje u kompaniji, odnosno, koliko privredni subjekt dobro radi; koliko iznosi neto vrednost kompanije; da li je kreditno sposoban; da li može sam da plati svoje račune; da li se kapital uvećava tokom vremena i drugo. Takođe, menadžeri treba da prepoznaju koje su stavke, u finansijskim izveštajima, stvar pretpostavke, procene i predubeđenja finansijskog direktora, kao i šta je osnova sa ostvarenje sinergije između različitih organizacionih delova društva. Krajnja korist od finansijske pismenosti menadžera za kompaniju je dugoročno profitabilno poslovanje, odnosno, adekvatan odgovor privrednog subjekta na poslovne izazove u turbulentnom okruženju.\nDobro poznavanje finansija, menadžerima omogućava da dobro upravljaju rizicima kojima su izloženi u poslovanju. U savremenim uslovima, rizik naplate potraživanja, odnosno, kreditni rizik kupca (u slučaju kada je roba/usluga prodata na odloženo plaćanje) je ključni rizik kome su kompanije izložene. Stoga je važno prepoznati sa kojim klijentima sarađivati, odnosno, pod kojim uslovima kojoj kategoriji kupaca prodavati proizvode/usluge.\nPolazna pretpostavka za potencijalnu realizaciju transakcije jeste znati pročitati zvanične finansijske izveštaje poslovnog partnera, sagledati koji su finansijski instrumenti na raspolaganju za realizaciju konkretnog kupoprodajnog ugovora i koja sredstva obezbeđenja su nužna kako bi se potraživanje naplatilo. Zatim, potrebno je utvrditi ukupne troškove koji su vezani za realizaciju konkretnog posla. U skladu sa tim, vrlo je važno znati odlučiti šta se kompaniji više isplati – da li da proda određeni proizvod u skladu sa ugovorenim uslovima ili da investira u novčane fondove ili depozite banke ili u neku drugu dostupnu investicionu alternativu. U krajnjoj instanci, to podrazumeva da se može lako utvrditi koliko provedenog vremena sa kojim klijentom donosi profita samoj kompaniji.\nNaravno, lična korist za samog menadžera je važna, jer zahvaljujući dobrom poznavanju finansija, on može da utvrdi koliku zaradu donosi društvu i u skladu sa tim, koliku platu i bonus bi trebalo da ugovori sa poslodavcem.\nPrevPrethodna vestSaša Mlađenović dao intervju za ,,Blic Biznis Biznis”: poreski krediti podstiču rast privrede, zapošljavanje i proboj na nova tržišta\nSledeća vestŠta donosi zakon o alternativnim investicionim fondovima?Sledeći


Miroslav Mašić: Izgradnja prioritetne dionice autoputa koštaće 890 miliona – Autoput Bar – Boljare\nIzgradnja prioritetne dionice Smokovac-Mateševo autoputa Bar-Boljare koštaće 890 miliona eura, kazao je predstavnik Ministarstva saobraćaja i pomorstva, Miroslav Mašić, gostujući u emisiji “Zumiranje”, TVCG.\nMašić je naveo da je sa finansijskog aspekta realizovano oko 65 % sredstava predviđenih za izgradnju prve dionice Smokovac-Mateševo autoputa Bar-Boljare.\nPodsjeća da je ugovorena cijena izgranje prioritetne dionice autoputa 809,6 miliona eura, od čega 85 % finasira iz kredita kineske EXIM banke, a 15 % iz budžeta Crne Gore.\nMašić ističe da je i Ugovorom o projektovanju i izgradnji dionice Smokovac-Mateševo autoputa Bar-Boljare predviđena mogućnost pojave naknadnih i nepredvidivih radova, za koje je rezervisana okvirna suma od 10%.\n“Naša procjena je da će ti naknadni radovi biti izvedeni u okviru ove sume od 10 % od ukupno ugovorene, znači u vrijednosti od oko 80 miliona. Ako to budemo tako posmatrali, ukupna cijena izgradnje dionice autoputa biće 890 miliona eura, dakle daleko manje od 1,3 milijarde o čemu se piše ovih dana”, saopštio je Mašić.


Odnos prema manjinama, njihov položaj u Srbiji i učešće u vršenju vlasti bili su u središtu pažnje sagovornika. Tomislav Nikolić je istakao da je Srpska radikalna stranka primer kako može da se sarađuje sa manjinama i podsetio da se njihovi pripadnici nalaze u poslaničkim klupama najveće opozicione stranke u Narodnoj skupštini. U Srbiji, prema njegovim rečima, ne postoji nikakav hendikep za manjine i njihovi pripadnici vrše vlast i u lokalu i na nivou Republike. Srpska radikalna stranka je spremna da podrži svaki projekat koji može da pomogne da se pripadnici svih manjina osećaju kao punopravni građani Srbije. Nikolić je posebno ukazao na problem nepostojanja Ustavnog suda i nemogućnost da građani Srbije zatraže zaštitu u odbrani ljudskih i manjinskih prava. Iznoseći uverenje da će izveštaj izvestioca EP biti odmeren, šef Poslaničke grupe SRS je rekao da se neće složiti sa ocenom da je kršenje ljudskih prava princip u Srbiji.\nJelko Kacin je ocenio da je situacija u Srbiji, kad je reč o položaju manjina, posebno u Vojvodini, bolja nego pre dve i po godine i takođe upozorio na potrebu da se što pre konstituiše Ustavni sud. On je upoznao sagovornika sa planovima u procesu približavanja država zapadnog Balkana Evropskoj uniji i naglasio da je predsedavanje Slovenije EU šansa da se učini značajan pomak u približavanju svih zemalja u regionu Evropskoj uniji. Takođe je najavio da će u aprilu 2008. godine Makedonija, Albanija i Hrvatska biti pozvani da uđu u NATO čime će se upostaviti definitivno granice između ovih država i time otkloniti opasnost od stvaranja velike Albanije, a to će doprineti i stabilizaciji čitavog regiona.\nSa ovim ocenama nije se složio Tomislav Nikolić, koji je postavio pitanje da li je članstvo u NATO garancija da će granice ostati nepromenjene i da li NATO treba da čuva granice i od koga. Kad je reč o odnosu Evropske unije prema Srbiji, ukazao je da se Evropa nije otvorila prema Srbiji, nego je naše tržište postalo prihvatljivo i da Srbija nije u ravnopravnom položaju sa drugim zemljama u regionu koje pretenduju da uđu u Evropsku uniju. Nikolić je na kraju rekao da Srpska radikalna stranka podržava napore da se Srbija približi evropskim vrednostima, ali da nije za Evropsku uniju koja hoće da Kosovo bude nezavisna država.\nPredsednica PGP sa Meksikom razgovarala sa ambasadorom Meksika u Srbiji


Optimistični Manćini: "Spremni smo da osvojimo Evropsko!" - Sportske.net\nSelektor Italije veruje da može krenuti stopama šampiona poput Francuske ili Španije.\nKlupski fudbal je još malo pri kraju, ostalo je još u nekim ligama petice da se odigraju finala nacionalnih kupova i naravno finala evropskih takmičenja u toku naredne nedelje.\nUbrzo posle toga nam sledi nastavak borbi u kvalifikacijama za Evropsko prvenstvo naredne godine.\nJedan od uspavanih džinova jeste Italija, koja predvođena Robertom Manćinijem ima maksimalni učinak iz dve utakmice u grupi J. U naredna dva duela će igrati protiv Grčke a zatim i Bosne i Hercegovine.\n"Možemo postati dobar tim vrlo brzo. Mislio sam da ćemo imati problema na početku, ali zahvaljujući momcima već smo dosta napredovali. Ciljao sam na sledeće Svetsko prvenstvo, ali mislim da možemo osvojiti naredno Evropsko. Niko se ne izdvaja od ostalih reprezentacija, nemamo fenomene. Mi smo Italija, možemo ponoviti uspehe Španije i Francuske i otvoriti novi ciklus uspeha", izjavio je Manćini za La Stampu.\nDa li se slažete sa optimizmom bivšeg trenera Intera i Mančester Sitija, spada li Italija u favorite za EURO 2020. godine?


Njemačka u Brčkom\nPredstavništvo njemačke privrede u BiH uz podršku Ambasade Savezne Republike Njemačke u BiH organizuje u utorak, 12. juna 2018. godine u Omladinskom centru Brčko distrikta BiH, po četvrti put u Bosni i Hercegovini, a prvi put u Brčkom, manifestaciju pod nazivom "Njemačka u Bosni i Hercegovini".\nOvaj događaj okupiće veliki broj njemačkih organizacija, institucija i firmi s ciljem predstavljanja njihovog angažmana i rada u Bosni i Hercegovini.\nOsim Predstavništva njemačke privrede u BiH i Ambasade SR Njemačke u BiH, posjetioci će imati priliku da se pobliže upoznaju sa radom njemačkih organizacija: Goethe Institut, GIZ (Društvo za međunarodnu saradnju), Njemačka služba za akademsku razmjenu (DAAD), Schüler Helfen Leben, Help e.V, Centralni ured za školstvo u inostranstvu (ZfA); te sa radom fondacija: Heinrich Böll, Konrad Adenauer i Friedrich Ebert, kao i nevladinih organizacija koje su podržane od Njemačke "Snaga žene" iz Tuzle i Helsinški komitet Republike Srpske. Predstavnici organizacija će u sklopu ovog događaja na svojim info-štandovima pružati informacije, te biti na usluzi građanima.\nMeđu izlagačima na ovom događaju naći će se i dobro poznati njemački brendovi Audi, Volkswagen, Beurer, kao i Njemački centar za robotiku. Njima će se pridružiti i kompanije sa sjedištem u Brčko distriku, kao što su Voćar, Bosnaplod, Brčko gas, Energo sistem, Termoelektro, te kompanije Interšped Logistics i TEM Mandeks.\nOtvorenje događaja predviđeno je u 11:00 sati, a tim povodom prisutnima će se obratiti Christiane Hohmann, ambasadorica SR Njemačke u BiH, Siniša Milić, gradonačelnik Brčko distrikta BiH i Sven Thorsten Potthoff, direktor Predstavništva njemačke privrede u BiH.


Vulinu zabranjen ulazak na Kosovo!\nVulinu zabranjen ulazak na Kosovo!\nSrpski ministar odbrane ne može na obeležavanje Vidovdana na Gazimestanu\nSrpskom ministru odbrane Aleksandru Vulinu zabranjeno je da učestvuje u obeležavanju Vidovdana na Gazimestanu, objavio je prištinski portal Indeksonlajn.\nNa pitanje u vezi sa srpskim zvaničnicima koji su tražili dozvolu za ulazak na KiM radi učešća na današnjim manifestacijama, Pacoli je rekao da je samo Vulinu zabranjen ulazak.\nKancelarija za Kosovo i Metohiju najoštrije je osudila ovu skandaloznu odluku Prištine i posrednika u briselskom dijalogu, a kako kažu, jasno je da je takva odluka doneta u koordinaciji Prištine i Evropske službe za spoljne poslove s namerom da se ponizi Srbija.\n"Predstavnici pojedinih država su proteklih dana, takođe, probali da u našoj zemlji uvedu verbalni delikt, pokušavajući da našim državnim zvaničnicima sugerišu kakvu bi vrstu poruka trebalo da upute na Vidovdan, što je događaj bez presedana u diplomatskoj praksi", ocenjuje se u saopštenju.


Stanovnici Sarajeva potpisuju protestni poziv za rješavanje problema vodosnabdijevanja – Haber.ba\nStanovnici Sarajeva potpisuju protestni poziv za rješavanje problema vodosnabdijevanja\nProtestnu kampanju organiziraju Udruženje “Jedan grad, jedna borba”, Udruženje “Eko akcija” i građanska inicijativa “Borba za život”.\nSvakodnevne redukcije vode traju već godinama zbog, kako kažu iz Udruženja “Eko akcija”, nedovoljnog ulaganja u održavanje i obnovu vodovodne mreže kao i zaštitu postojećih i osiguravanje novih izvorišta zbog čega je organizovano potpisivanje protestnog poziva za rješavanje ovog problema u Kantonu Sarajevo.\n“Pozivamo stanovništvo Sarajeva da dođe na potpisivanje otvorenog protestnog poziva Skupštini KS-a, čime ćemo poslati poruku vlastima da imaju sve instrumente za hitno rješavanje ovoga problema i da je krajnje vrijeme da ih iskoriste. Građani će moći potpisati protestni poziv od 10:30 do 12:30 sati, od ponedjeljka do petka”, navedeno je u pozivu…\nBrojna udruženja i građani su ogorčeni, te navode da je nebriga vlasti za ovaj problem posebno izražena posljednjih godina, te da su finansijska sredstva namjenjna održavanju i rekonstrukciji vodovodne infrastruktrure drastično smanjena.\nTeme:izdvojeno, Kanton Sarajevo, potpisivanje, protestni poziv, redukcija vode, Sarajevo


Istraživanje Press-a: Ko su favoriti na Farmi ? : Crveni tepih\nIstraživanje Press-a: Ko su favoriti na Farmi ?\nPostavljeno 31 May 2010\nBalerina Dragana Milošević i folk pevači Miloš Bojanić i Mina Kostić najbliži su osvajanju glavne nagrade u rijalitiju „Farma”! Sudeći prema glasovima publike, neko od njih troje najverovatnije će 26. juna, za kad je zakazano finale rijalitija, napustiti Pinkovo seosko imanje bogatiji za 100.000 evra!\n- Dragana je vrlo brzo postala miljenica publike. Ona je već mesec dana jedan od glavnih favorita, a u poslednje dve nedelje ima najviše glasova. U stopu je prati Miloš u kome su gledaoci prepoznali žrtvu koju treba zadržati na „Farmi”. On je najpre imao veoma jaku podršku dijaspore, a sada dobija i veliki broj glasova iz Srbije. Treću poziciju trenutno zauzima Mina Kostić, koja je osvojila simpatije publike jer se nije priklonila nijednom klanu – kaže izvor Pressa blizak organizatorima „Farme”.\nNa dnu liste omiljenih farmera nalazi se „Grandov” par – Milena Ćeranić i Nemanja Stevanović, koji su sticajem okolnosti uspeli dugo da opstanu u takmičenju.\n- Zbog vulgarnog ponašanja i čestih psovki Milena i Nemanja su nedeljama bili pred ispadanjem, ali su sticajem okolnosti produžili boravak na imanju. Njihovi mandati za gazdovanje i dobrovoljno prijavljivanje za sluge obezbedilo im je opstanak u šouu. Međutim, oni su daleko od pobede i najverovatnije će uskoro biti izbačeni – kaže izvor Pressa.\nIako je bilo planirano da se „Farma” završi 19. juna, producenti su juče zvanično saopštili da će takmičenje biti produženo za nedelju dana – do 26. juna. Zbog toga što je ova sezone „Farme” oborila mnoge rekorde gledanosti (prošlog ponedeljka videlo ju je 3.593.569 gledalaca), Press saznaje da će na jesen početi i treća sezona ovog rijalitija. Četvrta sezona „Velikog brata” biće emitovana tek marta 2011. na televiziji Pink, dok će Foks ovog leta snimiti „Survajver” sa VIP učesnicima, koji će emitovati od jeseni. Glavna zvezda ovog rijalitija trebalo bi da bude Seka Aleksić!


Kompanija Canon se udružila sa ekspertima u sajber bezbednosti kompanijom McAfee – Personal magazin\nSvesna da je bezbednost vrhunski prioritet za svaku firmu, kompanija Canon se udružila sa ekspertima u sajber bezbednosti, kompanijom McAfee, a kako bi svojim korisnicima pružila ne samo zaštitu od…\nSvesna da je bezbednost vrhunski prioritet za svaku firmu, kompanija Canon se udružila sa ekspertima u sajber bezbednosti, kompanijom McAfee, a kako bi svojim korisnicima pružila ne samo zaštitu od današnjih bezbednosnih pretnji, već i od budućih.\nZAŠTITA OD NEPOZNATOG\nZaštita štampača bi trebalo da bude jednostavna kao pritisak dugmeta. Zbog toga Canon imageRUNNER ADVANCE uređaji imaju bezbednost u osnovi svog dizajna. Canon razume rizike povezanosti u savremenom svetu i pošto malver napreduje brže nego ikada, kompanija stalno nastoji da svojim klijentima pruži najsavremenije u bezbednosti i inovacijama.\nPartnerstvo kompanije Canon sa vodećim bezbednosnim ekspertima, kompanijom McAfee , osigurava da će korisnici dobiti vrhunsku bezbednosti štampe. Kako se pretnje razvijaju, tako se razvija i McAfee Embedded Control Software, što znači da će vaše poslovanje stalno biti zaštićeno.\nTakanobu Nakamasu, izvršni potpredsednik sektora Rešenja za dokumente u kompaniji Canon Europe kaže, „Kancelarija budućnosti evoluira, a sa njom i naši proizvodi. Mi razumemo da vaš uređaj više nije samo štampač, već povezano čvorište koje podržava brojne cloud aplikacije kako biste optimizovali tokove posle i unapredili produktivnost. Naše partnerstvo sa kompanijom McAfee pruža vam najažurniju bezbednost kako bismo vam pomogli da zaštitite svoje povezane uređaje od pretnji koje možemo da predvidimo danas, kao i od nepoznatih pretnji sutrašnjice.“\nJEDNA KUPOVINA, BESKRAJNE INOVACIJE\nBezbednosna industrija se brzo kreće i Canon je stoga preuzeo korake da svoje korisnike ne ostavi nezaštićene. Redovna ažuriranja firmvera pružaju najnovije bezbednosne inovacije. Bez potrebe za skupom zamjenom hardvera, ulaganje korisnika se maksimizuje polugodišnjim ažuriranjima. Korisnici dobijaju najsavremenije funkcije i funkcionalnosti, uključujući McAfee Embedded Control Software koji će postati dostupan u predstojećoj verziji 3.9 ažuriranja firmvera.\n„Želimo klijentima da pružimo najveću vrednost za njihovu IT investiciju. Kako se bezbednosno okruženje razvija, zaštita uređaja lako može da zastari. Svakim ažuriranjem firmvera, naši klijenti će dobiti najsavremenije inovacije i najbolja bezbednosna rešenja dostupna do kraja životnog veka uređaja,“ dodao je Nakamasu.\nDOSLEDNOST I KONTROLA SA SVAKIM AŽURIRANJEM\nUpravljanje bezbednosnim pretnjama u okviru flote uređaja može biti zahtevno. Zbog toga će kompanija Canon sarađivati sa kompanijom McAfee kako bi pružila belu listu autorizovanih aplikacija koja se konstantno razvija. Na taj način korisnici će biti bezbedni od nepoznatih aplikacija, nenamernih upada i malicioznih napada. Canon tehnologija Unified Firmware Platform (UFP) čini upravljanje izuzetno jednostavnim, uz garanciju da se jednak kvalitet bezbednosti i korisničkog iskustva distribuira na svaki imageRUNNER ADVANCE uređaj.\n„Kako broj povezanih uređaja u nekoj organizaciji raste, tako rastu i rizici od malvera i napada,“ kaže Brent Smith, direktor OEM prodaje, McAfee. „McAfee Embedded Control osigurava integritet sistema tako što dozvoljava samo autorizovan pristup uređajima i blokira neautorizovano izvršavanje. U današnjem okruženju savremenih pretnji, ovo udruživanje sa Canon-om smatramo da je pobedničko i da može da pomogne u pružanju kompanijama potrebnog uverenja da će njihovi poverljivi poslovni podaci ostati zaštićeni, čak i kako se kancelarijski tokovi posla sa dokumentima budu razvijali.“\n„Kako kompanije budu nastavljale da prolaze kroz sopstvene digitalne transformacije, postaće sve važnije da proizvođači kancelarijske opreme integrišu funkcije sajber bezbednosti na nivou dizajna proizvoda,“ rekao je Keith Kmetz, programski potpredsednik za grafička rešenja, rešenja za štampu i dokumenta, IDC. „Udruživanje snaga inženjera za dizajn u kompanijama Canon i McAfee kako bi napravili MFP koji inkorporira te funkcije u sam uređaj predstavlja značajan korak u buduću industriju štampe.“\nKompanija Canon se udružila sa ekspertima u sajber bezbednosti kompanijom McAfee was last modified: August 12th, 2019 by Redakcija


06/08PAOK vs Ajaks 1X2tip: 2\nU utorak i sredu su na programu prvi mečevi trećeg kola kvalifikacija za Ligu šampiona, koje će nam doneti dosta uzbudljivih susreta. Ovog puta smo se opredelili za duel između PAOK-a i Ajaksa koji je zakazan za 19 časova.\nFudbaleri PAOK-a su prošle sezone konačno posle dosta godina došli do trofeja u nacionalnom šampionatu i na taj način su došli do plasmana u kvalifikacije za Ligu šampiona. Ipak, žreb im nije bio naklonjen pa će odmah u trećem kolu kvalifikacija za plasman u najkvalitetnije evropsko klupsko takmičenje snage odmeriti sa Ajaksom koji je prošle godine stigao do polufinala ovog takmičenja. U pripremnom periodu su fudbaleri PAOK-a odigrali čak devet mečeva i zanimljivo je da su doživeli poraz u samo jednom susretu i to vrlo zanimljivo od holandske ekipe AZ Alkmara kada je bilo 1:0.\nAjaks je imao sezonu iz snova, i zaista je nepravedno da polufinalista Lige šampiona počinje kvalifikacije iz trećeg kola. Sigurno je da je i Ajaks mogao bolje da prođe na žrebu pošto su dobili jednu od najkvalitetnijih ekipa u kosturu. I ove godine je tim iz Amsterdama krenuo trijumfalno, pošto su došli do trofeja u Superkupu, jer su bili bolji od PSV-a, a taj meč je završen rezultatom 2:0. Ipak, na startu šampionata su Dušan Tadić i drugari odigrali samo nerešeno na gostovanju kod Vitesea, a taj meč je završen rezultatom 2:2.\nMožda je ipak ovaj duel došao prerano i za jedne i druge, ali situacija je takva da će dve izuzetno kvalitetne ekipe ukrstiti koplja već u trećem kolu kvalifikacija. PAOK je igrao sjajno u pripremnom periodu, ali ipak mu u goste dolazi prošlosezonski polufinalista Lige šampiona, pa vam zbog toga toplo preporučujemo da odigrate 2 koju kladionica 10bet plaća sa fantastičnom kvotom 2.10.


Vesti online / Vesti / Svet / U Austriji sve više ubistava\nNe prolazi gotovo niti jedna nedelja sa manje od jedne žrtve ubistva, pokazuje zvanična statistika.\nProšle godine zabeležen je rekordan broj ubistva - čak 78, a među ubicama kod stranaca najviše ih je iz Srbije i sa Kosova.\n* Beč bio na korak od kolapsa\n* Raste broj poginulih\n* Srpski državljanin stradao od lavine u Austriji\nPoređenja radi, 2014. ubijeno je "svega" 38 osoba, a od tada broj neprestano raste.\nPrethodno je, 2012.zabeležen tadašnji rekord sa 70 ubijenih lica.\nU prošloj godini 41 Austrijanac počino je ubistvo, i 37 stranaca, a među strancima rang listu zemalja porekla predvode Srbija i Kosovo čiji su građani počinili po sedam ubistava.\nTo objašnjava i činjenicu da je 50 odsto ubistava počinjeno u stanu ili kući žrtve, a 17 odsto na ulici.\nU svega 16 odsto slučajeva žrtva i ubica pre ubistva nisu imali nikakvu vezu ili odnos.


Petrović – Od sutra skuplja struja za oko 200 industrijskih potrošača | Hercegovina Press\nPetrović – Od sutra skuplja struja za oko 200 industrijskih potrošača\nCijena električne energije za određene industrijske kupce u Republici Srpskoj od sutra će biti veća, a za građane neće biti poskupljenja, najavio je danas generalni direktor „Elektroprivrede Republike Srpske“ Luka Petrović.\nOn je napomenuo da u ponoć ističe rok za izbor snabdjevača, te podsjetio da su industrijski kupci od juna su imali mogućnost da izaberu snabdijevača, te da je „Elektroprivreda“ do danas potpisala ukupno 1.165 ugovora od 1.174 kupca.\n„Nismo potpisali ugovore sa devet subjekata i znamo da su dva subjekta našla drugog snabdjevača koji se nalazi u Republici Srpskoj. Možemo da konstatujemo da je `Elektroprivreda Republike Srpske` nastavila snabdjevanje 99,23 odsto industrijskih potrošača„, rekao je Petrović novinarima u Trebinju.\nPetrović je naglasio da „Elektroprivreda Srpske“ ostaje najpovoljniji ponuđač u regionu.\n„Napravili poslovnu politiku gdje smo, kao državno preduzeće, napravili kategorije u koje su svrstana 1.174 kupca. Napravili smo šest kategorija„, rekao je Petrović i dodao da su tačne cijene struje po kategorijama tajne, objasnivši to poslovnom politikom preduzeća.\nOn je objasnio da u Republici Srpskoj postoje ukupno 24 snabdjevača, a je „Elektroprivreda Srpske“, matično preduzeće Trebinje, jedino državno preduzeće.\n„Imamo licencu za obavljanje djelatnosti – snabdjevanje. To znači da možemo da prilazimo svim kupcima na ovim naponskim nivoima. U skladu sa odlukom iz marta o otvaranju tržišta za ove kupce, formirali smo Direkciju za snabdjevanje unutar privrede Srpske i u junu obavjestili distributivna preduzeća da nam dostave spiskove svih kupaca da bismo bili u mogućnosti da im damo ponudu za kupovinu električne energije„, pojasnio je Petrović.\n“Imali smo mogućnost da ovo tržište proradi 1. januara 2016. godine kada su se stekli svi zakonski uslovi. To do sada nije urađeno i time je `Elektroprivreda Republike Srpske` subvencionisala industrijske potrošače sa više od 100 miliona KM samo zato što nije povećavala cijene u odnosu na današnju cijenu koju smo ponudili kupcima„, podsjetio je Petrović.


Vrelina - Redakcijski komentar - Dnevni list Danas\nPočetna » Dijalog » Redakcijski komentar » Vrelina\nVeć drugu godinu zaredom aktuelni predsednik Srbije Aleksandar Vučić koristi avgustovsku vrelinu za lansiranje „epohalnih“ kosovskih poteza.\n2Piše: Redakcijski komentar 20. avgusta 2018. 14.00 Izmenjeno: 14.00\nLane je to bio „unutrašnji dijalog“, a ove godine eto nama i razgraničenja, doduše još se ne zna da li samo kosovskim ili sa svim Albancima, mada Vučić tvrdi da se za ovakav „rasplet“ već godinama zalaže i za sada nudi samo srpsku za srpsku teritoriju.\nDetalji „nove epizode“ znaće se za koju nedelju – 9. septembra kad AV, kako je sam najavio, ode među „naš narod na KiM“, mada ga u ovom planu na terenu podržavaju samo Srpska lista i njenih 10 gradonačelnika iz kosovskog sistema lokalne samouprave, koji svim neistomišljenicima prete „posetama u kućama i vilama“. Do tada će se možda otkriti šta je spopalo predsednički pregovarački dvojac iz Brisela – Aleksandra Vučića i Hašima Tačija da u špicu letnjih odmora najavljuju „istorijske odluke“ kad ih, kako tvrde američki diplomatski izvori, na Zapadu niko ne pritiska i gotovo svi „veliki igrači“ i zapadni i istočni već su rekli „ne“ planu, koji obećava da zapali ceo Balkan.\nPodela i razgraničenje za koje su, posle ne baš uspešnih zajedničkih pokušaja Vućiča i Tačija, nedavno u SAD lobirali i premijerka Srbije i njen šef diplomatije, kao predstavnici vlade koja kod kuće „nema zvaničan stav o KiM“, skinuli su sa medijske top-liste dramu oko pravno obavezujućeg sporazuma između Beograda i Prištine. Ovaj papir jeste obaveza Beograda iz sporazuma sa EU o srpskom putu u Uniju, ali treba da se ostvari u okviru dijaloga u Briselu, za koji mnogi misle da je „klinički mrtav“ ne samo zbog cirkusa sa zajednicom srpskih opština. Tu se upleo i „slučaj“ Gazivode, zbog kog Nemci ozbiljno pritiskaju Vučića, što je on sam priznao na jednom od „unutrašnjih dijaloga“.\nAV kaže da je, bez obzira na cenu njegovih ideja, „odlučan da uđe u istoriju kao neko ko je bar pokušao da reši pitanje KiM“. Šta Tačija tera da se bavi „korekcijom granica“ kad je Briselskim sporazumom, uz pomoć Beograda, u pravni sistem samoproglašene kosovske države integrisao i sever KiM? NJegov „biograf“ Veton Suroi tvrdi da je čovek sa ratnim imenom Zmija iz vremena kad je bio komandant OVK, još na pregovorima u Rambujeu ozbiljno rešio da umesto karijere nastavnika istorije u Mališevu, istoriju Kosova podredi sebi. Sve to vodi, kako spekulišu mediji, njegovoj želji da dobije Nobelovu nagradu za mir koju bi, ako izbegne optužnicu Specijalnog suda za ratne zločine na KiM, podelio sa Vučićem.\n20. avgusta 2018. u 15.12\n21. avgusta 2018. u 12.52\nNe znam koliko puta treba da pošaljem komentar i zašto se konstantno zabranjuje od navodno slobodnog lista Danas.\nOdgovor glasi: Ali ustvari nije.\nKosovo nije Srbija već skoro 20 godina i prestanimo da se zaglupljujemo takvim stvarima i pređimo na formiranje institucija sistema i hvatanje lopova koji nam ojadiše državu dok mašu lažnom parolom.


Niška televizija » Branislav Jovanović: „Pojedinci o meni pišu neistine“ (VIDEO)\nTagovi: Branislav Jovanović, pres, URS\n“Neistinito i neargumentovano pisanje pojedinih Internet portala o meni, uznemirava moju porodicu, a gradu nanosi veliku štetu. Jedini sam političar u gradu bez ijedne funkcije, sa platom od 70 hiljada dinara i to za poslove i radne zadatke Izvršnog direktora Direkcije za izgradnju grada. Apelujem na demokratsku javnost, da podigne glas protiv onih, koji pišu neistine, isto kao sto podiže glas kada se ugrožava sloboda medija”, istakao je Branislav Jovanović, predsednik Gradskog Odbora URS-a, na redovnoj konferenciji za novinare.\nTema redovne pres koferencije u sedištu Gradskog odbora Ujedinjenih regiona Srbije, bila je pisanje pojedinih medija i portala o borbi protiv korupcije i kriminala.\nPosle razrešenja na mesto člana Nadzornog organa JP Putevi Srbije i neistinitog izveštavanja, grad Niš je izgubio velika novčana sredstva na ime investicija u saobraćajnu infrastrukturu, kaže Jovanović.\nIzloženi smo neprestanim pritiscima i napadima, jer smo zapravo jedini borci protiv korupcije i kriminala, istakao je Jovanović na konferenciji za novinare.


POGLED IZ PERSPEKTIVE MLADIH: MEĐULJUDSKI ODNOSI, RAZUMIJEVANJE I POMIRENJE U DOKUMENTARNOM FILMU | RTVUSK.ba\nPOGLED IZ PERSPEKTIVE MLADIH: MEĐULJUDSKI ODNOSI, RAZUMIJEVANJE I POMIRENJE U DOKUMENTARNOM FILMU\n-\tU prostoru gradskog kina u Sanskom Mostu je prikazan dokumentarni film „re:Generacija“, koji govori o pomirenju i suživotu u Bosni i Hercegovini. Promociji ovog filma prisustvovali su njegovi glavni protagonisti te brojni građani\nAUTOR: rtvsana, rtvusk\n24.02.2019 - 16:12\nSANSKI MOST, 24. februara - Film je priča o deset mladih ambasadora pomirenja USAID-ovog projekta „re:Generacija“, koji su u prethodnih godinu dana istraživali međuljudske odnose i zagovarali razumijevanje i pomirenje u BiH.\nEkranizirana je u dokumentarnom filmu Emira Kapetanovića. Dokumentarac govori o generaciji koja je morala otputovati u prošlost svojih roditelja kako bi promijenila svoju budućnost. Na tom putovanju mladi ambasadori pomirenja odlaze u posjete bh. gradovima, razgovaraju sa bivšim vojnicima i žrtvama rata, vjerskim poglavarima i drugima. Uprkos brojnim podjelama, ovaj film je pokazao da se oko jedne činjenice svi jednoglasno slažu, a to je da promjene u BiH jedino mogu pokrenuti mladi.\nPo prvi put jedan dokumentarni film okupio je brojne predstavnike različitih etničkih skupina i omogućio im da razmjene iskustva i mišljenja o sadašnjosti i budućnosti BiH. Poslije prikazivanja filma, koji je ostavio snažan utisak na sve prisutne, organizovana je mini panel diskusija. Istaknuto je kako su vlastitim primjerom ambasadori pomirenja stavili su do znanja svojim sugrađanima i sunarodnjacima da, pored velikog broja mladih ljudi koji odlaze iz naše zemlje, postoje i oni koji žele ostati i graditi bolju budućnost za sebe i sva naredna pokoljenja.\nSanski most re:Generacija dokumentarni film USAID međuljudski odnosi razumijevanje pomirenje u BiH mladi ambasadori pomirenja panel diskusija


Gradonačelnik održao sastanak sa direktorima obrazovnih ustanova Burse i Grada Zavidovići\nGradonačelnik Hašim Mujanović održao je sastanak sa direktorima obrazovnih ustanova turskog grada Bursa, direktorima osnovnih i srednjih škola sa područja Grada Zavidovići i direktoricom JU „Gradski dječiji vrtić“.\nPovod održanog sastanka je razgovor o saradnji između ustanova predškolskog obrazovanja, osnovnih i srednjih škola iz Zavidovića i škola iz turskog grada Bursa. Učesnici sastanka iskazali su važnost širenja prijateljskih veza i saradnje sa bratskim općinama iz Turske u cilju osnaživanja obrazovnih i kulturnih odnosa.\nIzmeđu ustanova predškolskog obrazovanja, osnovnih i srednjih škola iz Zavidovića i odabranih ekvivalentnih škola iz turskog grada planirana je saradnja kako bi se razvijale veze na polju obrazovanja, ekonomije i kulture između škola. Cilj je da škole rade na zajedničkim projektima, upoznaju historiju zemlje bratske škole, njenu kulturu i obrazovni sistem a u okviru svojih materijalnih mogućnosti da ostvaruju i radne posjete.\nDirektori škola saglasni su da će izučavanje bosanskog i turskog jezika u školama doprinijeti širenju prijateljskih veza i daljoj saradnji dva prijateljska grada, osnaživanju obrazovnih, kulturnih te u konačnici i ekonomskih relacija. Predstavnici obrazovnih ustanova turskog grada Bursa zahvalili su se Gradonačelniku na upriličenom sastanku, iskazanoj dobrodošlici i dosadašnjoj saradnji uz želju da se ona nastavi i u narednom periodu sa Bosnom i našim Gradom.\n“Gradonačelnik Hašim Mujanović je iskazao veliko zadovoljstvo dolaskom predstavnika iz Burse, uz dobrodošlicu i ugodan boravak u našem gradu sa željom da se osjećaju kao kod svoje kuće, naglašavajući da su uvijek dobrodošli u naš Grad. Posebno se zahvalio svima koji su zaslužni za saradnju i određene projekte između Zavidovića i Turske, te poželio nastavak ove saradnje i u budućnosti.” – saopćeno je iz Gradske uprave.\nPrevious articleOglas za prodaju neizgrađenog gradskog građevinskog zemljišta putem javne licitacije\nNext articleNeopisiva tuga u Zavidovićima: Ovo je malena Klarisa Beganović koja je stradala u saobraćajnoj nesreći


Holandija i Australija traže odgovornost Rusije za MH17. Rusija poriče\nHolandija i Australija drže Rusiju odgovornom za obaranje malezijskog putničkog aviona MH17 iznad Ukrajine u julu 2014., kada je ubijeno 298 ljudi.\nHolandska vlada je saopštila u petak da će mogući sljedeći korak biti predstavljanje ovog slučaja pred jednim međunarodnim sudom ili organizacijom na njihovu prosudbu, dodajući da Australija dijeli njhovu procjenu o ulozi Rusije.\n"Pozivamo Rusiju da prihvati odgovornost i u potpunosti sarađuje da bi se uspostavila istina i dostigla pravda za žrtve na letu MH17", izjavio je holanski ministar vanjskih poslova Stef Blok, dodajući da nakon zaključaka "vlada sada preduzima sljedeći korak, formalno držeći Rusiju odgovornom".\n"Holandija i Australija su pitale Rusiju danas da uđe u dijalog u cilju da se dođe do rješenja koje će donijeti pravdu za ogromne patnje i štetu koju je izazvalo obaranje aviona MH17", rekao je.\nLavrov je rekao da je telefonom razgovarao sa svojim holandskim kolegom Stefom Blokom, dan posle objave rezultata međunarodne istrage o rušenju aviona malezijske aviokompanije u kojima se optužuje Rusije, prenosi Frans pres.\n"Holandski ministar spoljnih poslova Stef Blok nije mi pružio nikakav dokaz da je raketa koja je srušila let MH17 pripadala ruskoj vojsci", rekao je Lavrov prenose ruske agencije.\n"Ukoliko naši partneri odluče, kada se govori o užasnoj tragediji u kojoj su stotine ljudi stradali, da spekulišu o političkim ciljevima, prepuštam ih njihovoj savesti", rekao je Lavrov.\nMeđunaridni istražitelji su juče saopštili da su zaključili da je raketom protivavionskog sistema sovjetske i ruske proizvodnje "Buk-Telar" oboren malezijski putnički avion tokom leta od Amsterdama do Kuala Lumpura u julu 2014, i da raketa koja ga je pogodila potiče iz 53. protiv-vazdušne brigade u Kursku, u Rusiji.\nTe zaključke su odmah odbacili ruska vojska i rusko ministarstvo spoljnih poslova. Ministarstvo je navelo da se radi o proizvoljnim optužbamama namenjenim da se diskredituje Rusija.\nLavrov je pozvao svog holandskog kolegu da prouči činjenice koje je daje Moskva pre nego što požuri da izvede zaključke o krivici Rusije u rušenju malezijskog aviona.\nOn je rekao da je preneo Boku da je Moskva spremna da sarađuje s istragom, i upozorio istražitelje da ne blokiraju činjenice koje daje Rusija.\nHolandija i Australija saopštile su danas da smatraju Rusiju odgovornom za rušenje aviona i Bok je rekao da će holandska vlada sada preduzeti sledeći korak da zvanično optuži Rusiju.\nMalezijski avion u kojem je bilo 298 putnika i članova posade oboren je 17. jula 2014. godine, na istoku Ukrajine, na teritoriji koju su pod kontrolom držali proruski pobunjenici. Većina stradalih na letu iz Amsterdama za Kuala Lumpur su bili Holanđani, ali je bilo i građana drugih država, uključujući i 17 Australijanca.\nRusija je uvijek negirala bilo kakvu umješanost u obaranje putničkog aviona. U četvrtak su saopštili da niti jedan raketni lanser nikada nije ušao u Ukrajinu, bez obzira na foto dokaze koje su pokazali tužioci.\nKabinet vlade Holandija oglasio se dan nakon što je preliminarni izvještaj tužilaca koji istražuju na koji je način avion oboren pokazao da je raketa koja ga je oborila ispaljena sa lansera iz ruske 53. antiraketne brigade. Istražitelji nijesu precizno naveli ko je ispalio fatalni projektil, ali je holandski ministar Stef Blok rekao novinarima u petak da nalazi "ukazuju na direktnu umiješnost Rusije".\nBlok je takođe naveo da će pokušaji da se Rusija privede na odgovornost za rušenje aviona u okviru međunarodnog prava biti različit, paralelni proces od aktuelne istrage tužilaca koji pokušavaju da utvrde individualnu krivičnu odgovornost.\nPad aviona MH17: Jedna tragedija, jedna istina, različite verzije priče\nKremlj je i u petak odbacio optužbe o bilo kakvoj ruskoj umješanosti u obaranje aviona na istoku Ukrajine 2014.\nPortparol Kremlja, Dmitrij Peskov je rekao novinarima da Rusija nije bila punopravni učesnik holandske istrage o ovom incidentu i da stoga ne mogu vjerovati njihovim nalazima.\nUpitan da li Kremlj negira odgovornost Rusije za umiješanost, Peskov je odgovorio: "Apsolutno".\nNa pitanje o mogućoj kompenzaciji za porodice žrtava, Peskov je novinarima rekao da se za to obrate ruskom ministarstvu vanjskih poslova.\nOsim holandskih istražitelja, prethodno je i britanski tim istraživača Bellingcat takođe objavio da se radilo o 53. brigadi ruske vojske koja je ušla na teritoriju Ukrajine, ispalila raketu i vratila se na rusku teritoriju.\nRuski general umešan u pad MH17?\nI Bellingcat će se u petak obratiti javnosti. Britanski tim vodi zajedničku istragu sa ruskim internet portalom Insajder i prošloga su decembra objavili da su identifikovali ruskog generala odgovornog za obaranje aviona.\nOva grupa je na temelju sofisticirane digitalne tehnologije analizirala video i audio podatke, te objavila da se radi o penzionisanom ruskom general-pukovniku Nikolaju Tkačjovu, koji je trenutno glavni inspektor u ruskoj vojsci.\nPresretnuti razgovori u trenutku obaranja aviona pokazuju da se osumnjičeni koristio kodnim imenom "delfin".


NBS: Ključna reč u 2015. godini je STABILNOST - PKS-RPK Novi Sad\nNarodna banka Srbije (NBS) ocenjuje da je u 2015. godini, i pored neizvesnosti iz međunarodnog okruženja, uspela da obezbedi stabilnost cena, kursa dinara i finansijskog sistema, i da ključna reč koja je obeležila njen rad u prošloj godini jeste – stabilnost.\nU protekloj godini inflacija je bila niska i stabilna, i posmatrano međugodišnje, nije prelazila 2,1 odsto, a uprkos brojnim izazovima, uspešno je održana relativna stabilnost kursa dinara, navodi se u današnjem saopštenju NBS.\nZahvaljujući merama koje je donosila NBS tokom 2015. godine, dinarski krediti su značajno pojeftinili, dodaje se i precizira da su kamate na te kredite za građane snižene sa 16,9 na 13,2 odsto, a za privredu sa 10,9 na 7,5 odsto, zaključno sa oktobrom.\n„Samo u 2015. godini NBS je sedam puta snižavala referentnu kamatnu stopu – sa osam na 4,5 odsto, čime su stvoreni uslovi da kamatne stope na kredite dalje padaju, i da dođe do oporavka kreditne, a time i ekonomske aktivnosti“.\nNajvažnije aktivnosti NBS u 2015. godini\nIz NBS ističu da su 2015. posebnu pažnju posvetili očuvanju stabilnosti finansijskog sistema, i da su zahvaljujući pravovremenim merama i koordinaciji sa Evropskom centralnom bankom tokom „grčke krize“ banke sve vreme poslovale redovno i nesmetano.\nKako se podseća, ove godine su sprovedena i posebna dijagnostička ispitivanja koja su potvrdila da je finansijski sistem solventan i stabilan, da nijedna banka nije imala pokazatelj adekvatnosti kapitala ispod propisanog minimuma od 12 odsto, čime je još jednom potvrđena visoka kapitalizovanost bankarskog sektora Srbije.\n„Važna aktivnost u 2015. bio je i rad na rešavanju pitanja problematičnih kredita, koji je rezultirao Akcionim planom NBS za sprovođenje Strategije za rešavanje problematičnih kredita“, navode iz centralne banke i poručuju da je glavni cilj Strategije unapređenje kreditne aktivnosti, jer se planiranim merama utiče na smanjenje kreditnog rizika u bankarskom sistemu, što bi trebalo da rezultira još nižim kamatnim stopama.\nMeđu značajnim dostignućima je i zaključivanje aranžmana iz predostrožnosti sa Međunarodnim monetarnim fondom, i tri uspešno završene revizije, što je rezultat udruženog rada Vlade i NBS.\nGaranciju makroekonomske stabilnosti zemlje predstavlja i više nego adekvatan nivo deviznih rezervi, kao i činjenica da su te rezerve ove godine dopunjene sa oko 600 kilograma zlata, poručuju iz centralne banke.\nIskorak ka modernizaciji\n„Zahvaljujući zakonima koje je predložila NBS i čija primena je počela u ovoj godini, napravljen je veliki iskorak u pravcu modernizacije nacionalnog platnog sistema – uvedena je veća sigurnost za klijente, uz istovremeno povećanje efikasnosti platnih transakcija, unapređeni su i prošireni zaštita prava i interesa korisnika finansijskih usluga, i uvedeni bolji i efikasniji mehanizmi za zaštitu naših građana u oblasti osiguranja“.\nUsvojene su i izmene i dopune Zakona o bankama, kojima je uspostavljen efikasan i fleksibilan mehanizam za rešavanje slučajeva problematičnih banaka, usklađen s najboljo evropskom i svetskom praksom.\nPrioriteti NBS i u 2016. godini ostaće nepromenjeni – održavanje cenovne stabilnosti i očuvanje stabilnosti finansijskog sistema. Time će centralna banka i u narednim godinama nastaviti da doprinosi povoljnom ekonomskom ambijentu za poslovanje i priliv ulaganja, a time i većem privrednom rastu i smanjenju nezaposlenosti, a pre svega boljem životu svih građana Srbije, navodi se u saopštenju NBS.